Одамлар сиздан фойдаланаётганини билдирувчи белгилар • NeMolchi.uz\nBosh sahifa Jabrlanganlarga maslahat Одамлар сиздан фойдаланаётганини билдирувчи белгилар\nОдамлар сиздан фойдаланаётганини билдирувчи белгилар\nҚандай қилиб ҳимояланиш лозим\nСИЗНИНГ ЕЛКАНГИЗГА КЎПИНЧА БИРОВНИНГ ИШИНИ ЮКЛАШАДИМИ? Илтимосларга йўқ, дея олмайсиз, ҳатто сизга энг ноқулай ва ғалати вазиятларда ҳам? Ҳуқуқингизни талаб қилиш сиз учун уятли, бундай инсон наздингизда «жанжалкаш» ва ёқимсизми? Демак, атрофдагилар сиздан фойдаланишлари аниқ. Биз эса буни аниқлаш ва эхтиёт чораларини кўриш йўлларини ўргатамиз.\nСизга айбдорлик ҳиссини сингдиришади\nАйбдорлик ҳиссини бошқариш, дунёда энг кўп учрайдиган ҳодиса бўлса керак. Унинг умумий маъноси бундай: одамлар сизга агар илтимосини бажармасангиз, «ёмон инсон» бўлишингизни уқтиришади. Яъни сизнинг рад этиш ҳуқуқингиз рад этилади, яна шахсий мавқе ва ўзини-ўзи баҳолаш бобида жиддий оқибатлар билан қўрқитишади.\nХушомад орқали ўйлаб топиладиган найранглар ҳам бор («Мен умуман тушунмайман, сен мендан яхшироқ уддалайсан-да!»), аммо бизнинг жамиятда айбдор қилиш ва қўрқитиш усуллари кўпроқ учрайди. Масалан, бадавлат одамдан ҳар доим пул сўрайдиган найрангбоз ўзини қамбағал қилиб кўрсатади. Сизга соатлаб мени эшитиб ўтиришга мажбурсан, деган тушунчани сингдириш мумкин, чунки сизнинг жиддий муаммоларингиз кам, ҳаётда кўпроқ омадингиз чопган (бунинг учун сиз худди қарздордай). Бирор-бир лойиҳада хайрия тарзида кўнгилли бўлиб ишлаш керак, агар бу эзгу ишни инкор қилса, демак, одам худбин бўлади.\nҚўрқитиш қуйидаги маънони беради: «Рад этиб кўр-чи, ўзингга ёмон бўлади». Масалан, ҳамкасбингиз ишининг бир қисмини сизга қилдиради, чунки бунга ҳеч вақти йўқ, лойиҳа омадсиз чиқиб қолса, сиз ҳам айбдор бўласиз. Сизга аслида бировнинг жавобгарлигини юклашади ва салбий оқибатлари билан қўрқитишади.\nРад жавобини бера олмайсиз\nРозилик бермаслик ва илтимосларни рад этиш лозим бўлган бир талай сабаблар бор, аммо сиз тўғридан-тўғри ўзингизга тегишли бўлмаган ва ҳатто бошлиғингиз бўлмаган инсонга ҳам йўқ, дея олмайсиз. Яъни назарияда тенг ҳуқуқли бўла туриб, амалиётда бундай эмас.\nБу вазиятда тенг ҳуқуқлилик аслида хомхаёл. Унга қараб иш тутишингиз эса, сиздан фойдаланишаётганини билдиради. Бу ерда айбдорлик ҳисси, сўровчи одамнинг мавқеи, учинчи одамларнинг обрўси сабаб қилиб кўрсатилади. Ахир илтимос арзимас бўлса, бажариб қўя қолинг, дейишади. Сиз-чи, нима қиласиз?\nМана шу дақиқани ушлаб қолиш муҳим: бир сония олдин сиз тинчгина четда ўтиргандингиз, бир неча сониядан кейин эса кимгадир қарздорсиз. Аммо бундай эмас. Катталар ўз ҳаёти ва кун тартибини ўзи назорат қилиш ҳуқуқига эга. Сизда ҳам режалар, келишувлар ва мажбуриятлар бор. Қолаверса, дам олишга ёки шунчаки ишсиз ўтиришга ҳаққингиз бор! Кутилмаганда «сиз учун» иш чиқиб қолганда, биринчидан, зудлик билан жавоб беришингиз шарт эмас, иккинчидан, бу ишни секингина четга олиб қўйишингиз ёки инкор қилишингиз ҳам мумкин. Сизга босим ўтказишса, яхшиси шу заҳоти рад этинг. Рад жавобингизни асосламоқчи бўлсангиз, оқловлар ёки тушунтиришлар ўрнига шунчаки вазиятингизни айтинг ёки шахсий фикрингизни бемалол билдиринг: «Менга босим ўтказма, бу менга ёқмаяпти» дея.\nСизга берилиши шарт бўлган нарсани талаб қила олмайсиз\nСалонда жуда ёмон маникюр қилишди, ресторанда овқатингизни олиб келишмади, меҳмонхонада бошқа хонани беришди. Мансабдор шахс ишини бажаришни истамайди ва сизга мустақил кўчириб олиб, маълумотномани тўлдиришни таклиф қиляпти, буни қандай амалга оширишни эса интернетдан ўзингиз излаб топишингиз керак (интернетдаги намунани йиллаб ҳеч ким янгиламаган).\nБуни билиб туриб, фикрингиз ичингизда қолиб кетади, чунки андиша қиласиз ва кўникасиз, натижада бировнинг ишини бажариш учун пулингиз, вақтингиз кетади. Гарчи бу сизга ёқмаса-да, ўзингизни ноқулай сезсангиз, хафа бўлсангиз ҳам, индамай қўяверасиз. Сабаби — ўз қадрингизни билмайсиз ва ҳуқуқингизни талаб қилолмайсиз. Худди иккинчи томон ўз мажбуриятларини бажариш ёки бажармаслик ҳуқуқига эга-ю, сиз эса керагини талаб қилолмайсиз ва бунга ажабланишга ҳаққингиз йўқдай.\nСиз учун зиддият билан жанжал орасида фарқ йўқ\nЗиддиятли, ноқулай инсон — бу албатта, ёқимсиз «жанжалкаш» одам, шундай эмасми? Аммо ҳар доим ҳам бундай эмас, шунчаки кундалик нутқимизда «ҳуқуқларини ҳимоя қилиш» иборасидан фойдаланилади. Кўпинча «ҳуқуқни талаб қилиш» дейишади, бу ибора салбий маънода тушунилади. Лекин ўз ҳуқуқини талаб қилиш, бу меъёр. «Жанжалкаш», «ҳуқуқини талаб қилувчи инсон» бўлиб қолишдан қўрқадиган одамни бошқариш осон. Унга умумий ишга садоқат қилмайсизми, худбинсиз, майда гапсиз, дейишингиз ҳамон, у сизнинг қулингизга айланади.\nАслида зиддият жанжал дегани эмас. Бу биринчи навбатда манфаатлар тўқнашуви. Уни тинчлик йўли билан ҳал этиш икки томонга боғлиқ, асабийликдан бошлаш ёки жанжал кўтариш шарт эмас. Сиз ўз нуқтаи назарингизни билдиришдан бошлашингиз мумкин: «Менимча, бу нотўғри», «Менимча, бунинг учун мен жавобгар эмасман», «Афсуски, илтимосингизни бажара олмайман, бандман».\nЧарчайсиз, ғазабланасиз ва ҳаммадан яшириниб юрасиз\nҲаммани ўз устига “ортиб олган” инсон жуда банд бўлади. Унинг устига шахсий ишларига вақт тополмайди, чунки ўзгаларнинг иши етиб ортади. У доимо уялиб юради: рад жавоб бера олмайди, ваъда беради ва вазифаларни ўз вақтида бажаролмайди, кейин бунинг учун узр сўрайди, қўнғироқлар ва смс хабарлардан қочади. Чунки ҳар қандай янги хабарда илтимос, ноқулай таклиф ёки шунга ўхшаш бошқариш усули бўлиши мумкин, улардан чарчаб кетган бўлсангиз-да, рад этолмайсиз, яхшиси жавоб бермаганингиз маъқулдай.\nАфсуски, бу ҳимоя яхши ишламайди. Биринчидан, сиз нотўғри жойда уяласиз, натижада сизни бошқарувчи инсон учун қулай имконият пайдо бўлади. Иккинчидан, сиз ҳамон рад жавобини беришга кучингиз етмайди. Тажрибасиз ушбу қимматли кўникмага эга бўлиш қийин, андиша қиладиган одамларни бошқаришдан осони борми.\nБуларнинг ҳаммаси чарчоқ ва асабийликни чақиради. Энг ёмони, сиз доимо ноқулай ҳолатда юрасиз, маълум бир инсонлардан жаҳлингиз чиқади (афсуски, улар кўп ҳолларда яқинларингиз, оила аъзоларингиз, қариндошларингиз, дўстларингиз бўлиши мумкин). Ҳар қандай ҳолатда муносабатларингизни таҳлил қилиш керак. Ёрдам, учрашув, суҳбат учун рад жавобини беришга ҳуқуқингиз борми? Агар бунга жазм қилсангиз, сизни айбдор қилишадими?\nСиз муносабатларда тенг ҳуқуқли бўлмайсиз\nДугонангиздаги муаммолар жуда таъсирли, аммо сизга келганда, сизники аҳамиятли эмас. Жуфтингиз ишда қийналса, соатлаб тинглаб ўтирасиз, сизга келганда эса: «Сен ўзинг уддалайсан» деган жавобни эшитасиз, шу билан ёрдам ўз ниҳоясига етади. Дўстларингизга кўмак зарур бўлса, шошилинч ҳаракатга тушасиз, акси бўлса, кутиб туришга мажбурсиз.\nБу ерда сизнинг ҳуқуқларингиз поймол этилади. Мукаммал муносабатларда бундай бўлмайди: ҳамкорлар орасида мувозанат бор ва муаммолар кичик қийинчиликлар асабийликсиз, ноҳақликсиз ҳал бўлади. Агар сизни хафа қилишса, демак, нимадир бўляпти. Чунки жаҳлланиш ҳисси кейин келиши мумкин: сиз ҳурмат қиладиган инсонингиз олдида ҳиссиётларингизни билдира олмайсиз ва бунга ҳуқуқингиз йўқ деб биласиз. Аммо учрашувдан кейин таҳлил қиласиз ва иш нотўғри бўлганини, нимага вақтида гапира олмаганингизни ўйлаб сиқиласиз, аммо энди кеч.\nШунинг учун эҳтиёжларингиз ҳақида яқинларингизга айтиб туринг: «Менга қўлловингиз керак, мени эшитинг. Маслаҳат беринг», «Кўчганимда ёрдам бермаганингиздан хафа бўлдим. Сизга қанча ёрдамим теккан, сиздан ҳам шуни кутгандим» дея.\nКун тартибингиздан ҳаммасини билиб олса бўлади\nАгар ҳалиям шубҳа қилаётган бўлсангиз, ҳаммасини видеотасмага тушириб бир таҳлил қилиб кўринг. Кейин ҳисобланг: ишингиз, хоббингиз, қизиқишларингиз, дам олишингиз қанча вақтни олади? Бировга ёрдам беришингизга-чи: телефонда дугонангизни овутиш, таниш учун мессенжер орқали бепул маслаҳат бериш, мураккаб ҳужжат бобида эрингизга ёрдам беришингиз (ахир бу сиз учун осон-ку)?\nАлбатта, бундай ҳисоб-китоб нисбий, шунчаки фикр юритиш учун. Масалан, бир кунда 20% бировнинг ишида банд бўлсангиз, демак, сиз тўрт кунлик иш ҳафтасида бир кунни тўлиқ бегоналарнинг юмушларига сарфлайсиз. Бу ишингиз ёки дам олишингизда қандай акс этишини тасаввур қилиб кўринг. Мабодо бояги кўрсаткич 30–50 %га яқинлашса, бонг уриш вақти келибди: ҳаётингизни ўзгалар бошқармоқда.\nНаҳотки фаровон яшаш учун ҳеч кимга ёрдам бермаслик, кўнгилли бўлмаслик, яқинларни қўлламаслик керак? Албатта, йўқ. Аммо ёрдам — бу ихтиёрий ҳаракат ва бошқалар билан муносабатда шахсий кучларни ҳисобга олиш зарур бўлади (биз сизга бевосита қарам бўлган инсонлар ҳақида гапирмаяпмиз, масалан, фарзандлар билан вазият бошқачароқ бўлади). Сиз атрофдагиларга бағишлашингиз мумкин бўлган вақтингиз бор. Пулингиз бор, ёрдам қўлини чўза оласиз. Ёмон аҳволга тушган инсонни овутиш ва тинглашга кучингиз етарли. Аммо кучингиз аранг ўзингизга етиб турган пайтда ўзгалар келиб, сиздан кўмак талаб қилса, бу таҳдидли ўғриликдан бошқаси эмас. Бу вазиятда сизни эмас, босим ўтказаётган кимсаларни айблаш керак.\nБосим остида бўладиганлар кўпинча ўз қадрини билмайди. Улар бошқалар муҳимроқ, ўзгаларнинг эҳтиёжи биринчи ўринда, деб фикр қилади. Бу масалани терапия давомида кўриб чиқиш керак: «мен муҳим эмасман, қадрли инсонмасман» деган ҳиссиёт ҳаётнинг барча жабҳаларига таъсир ўтказади.\nАмалий маслаҳатга келсак, босим ва назорат вазиятида бир нечта оддий қоидалар мавжуд. Биринчидан, нима учун? деган очиқ ва оддий савол бериш керак. Босим ўтказувчи инсонда ҳокимият кучлироқ. Саволлар бериш орқали, сиз мувозанатни тиклайсиз. Сизни рози қилиш осон эмас — сизга қўшимча маълумотлар зарур: «Бу шаклни ўзингиз тўлдиринг» — «Нимага?» «Аввалига сайтимиздан рўйхатдан ўтинг…» — «Кечирасиз, нима учун?» Шошириш ва чалкашлик назоратга олмоқчи бўлганларнинг қуроли, ҳаммасини тартиби билан ҳал қилиш эса уларни қуролсизлантиради.\nИккинчидан, танаффус қилинг. Агар осонлик билан розилик беришга мойил бўлсангиз, воқеа марказини усталик билан тарк этишни ўрганинг. Бунинг учун баҳоналар кўп: зудлик билан хожатга бориш, сув ичиш, чекиш, бировга қўнғироқ қилиш каби. Бироз ғалати ёки қўпол кўринсангиз ҳам майли. Баҳонада тинч шароитда вазиятни соғлом фикр билан таҳлил қилиб оласиз. Иш, мажбурият ёки харажатларга дарров розилик берманг: «Кечгача ўйлаб кўрай», «Эрим билан маслаҳатлашиб олай», «Қайд дафтарим уйда қолиб кетибди, эртага кўриб айтиб юбораман» денг. Унутманг: агар бунга жавобан одам жаҳлланса ёки кучлироқ босим ўтказса, бу фикрингиздан қайтишга сабаб бўла олмайди. Бундан ташқари, бу ҳаммасини тўғри бажараётганингиздан далолат: бошқалар сизга нисбатан ноҳақлик қиляпти. Сизнинг манфаатларингизни кўзлаган одам кутишга тайёр бўлади.\n«Йўқ» дейишни ўрганинг. Одамлар кўпинча рад жавобини беришга андиша қилади, чунки улар севимли бўлмай қолишдан қўрқади. Аммо сизни фақат хизматингиз учун яхши кўрадиганлар керакми? Шунинг учун ўзингизни оқламасдан рад жавобини бериш учун машқ қилинг. «Кечиринг, йўқ», «Йўқ, хоҳламайман» ва «Йўқ, менга ноқулай» — мана шу учта сеҳрли ибора ҳеч қандай қўшимча фикрни талаб қилмайди. Илгари сиздан ҳеч ҳам рад жавобини эшитмаган инсонлар аввалига бунга хайрон қолишади ва жаҳли чиқади. Балки мулоқот доирангиз ҳам ўзгарар. Аммо бу ўзгаришларнинг бари яхшиликка бўлади.


Сепкиллар тўғрисида нималарни биламиз? | ayol.uzayol.uz\nСепкиллар узоқ вақтгача нимаси биландир айбли – хунук, назокатсиз, энг асосийси эса терининг қуёшдан ёмон ҳимоя қилиниш белгиси ҳисобланган. Ва ниҳоят сепкилларга бўлган муносабат ўзгара бошлади. Тадқиқотчилар сепкилларнинг келиб чиқишини аниқлашга ҳаракат қилмоқда.\nСепкил ўзи нима?\nЭфeлидалар – сепкилларнинг илмий номи – учун ота-оналарга миннатдорчилик билдириш керак. Сепкиллилик рецессивлик белгисидир, сепкиллар пайдо бўлиши учун ота-оналарнинг иккаласи ҳам унинг ташувчиси бўлиши керак. «Сепкиллилик генлари» деб аталувчи бу генлар ҳақиқатан ҳам пигментларни бошқарувчи MC1R генларининг зарарсиз чатишмаси ҳисобланади.\nСепкиллар қандай пайдо бўлади?\nСепкиллар туғилишда пайдо бўлмайди. Сепкиллар 7—8 ёшларда қуёш таъсирида пайдо бўлади ва кўпаяди. Сепкиллар қуёш нурларининг зарарли таъсири натижасида пайдо бўлгани тўғрисидаги афсона ана шундан келиб чиққан. Лекин улар – бор-йўғи сизнинг терингиз хили ҳисобланади.\nРангпар юз терисининг сепкилли бўлиши сепкилсиз юз терисига қараганда тери саратони билан касалланиш хавфининг баландлигидан дарак беради. Шунинг учун тўлиқ жанговар ҳолатда бўлинг: бир йилда икки марта дерматологга учранг ва ҳеч қачон қуёш нурлари остида ҳимоясиз юрманг – йил давомида қуёшдан ҳимоя қилувчи SPF 30+ кремидан фойдаланинг.\nБу сепкилми ёки лентиго деб номланувчи пигмент доғи эканлигини аниқ билмаяпсизми? Соғлом сепкиллар қуёш нурида аниқ кўрина бошлайди ва уларсиз унчалик билинмайди. Лентиго доғи эса ўз навбатида сепкилларга қараганда тўқроқ кўринади ва қуёш нурларига боғлиқ бўлмаган равишда ўз рангини сақлаб туради.\nАгар сизда лентиго доғлари пайдо бўлса хавотир олманг – кўпинча улар зарарсиз бўлади ва соғлиққа хавф солмайди. Бу пигмент доғларини кое кислотаси ёки лакрица илдизи ёрдамида оқартириш мумкин. Кетмайдиган доғларни фототерапия ёрдамида кетказиш мумкин. Агар шифокор лентигонинг зарарсиз эканлигига шубҳа қилса, у ҳолда сизга биопсия ва даволаш курси тавсия қилиниши мумкин.


Исмат Хушев: Буюк санъаткор юрагидаги чандиқлар « O'zbekiston ERK Demokratik Partiyasi\nИсмат Хушев: Буюк санъаткор юрагидаги чандиқлар\n16 January 2014 - 11:12\nИсмат Хушев: Олмахон Ҳайитованинг бемавруд ўлими…\nЯнги йилга бир неча дақиқалар қолганда Олмахон Ҳайитова ҳаёт билан видолашди\nБуюк санъаткор юрагидаги чандиқлар\nОлмахон Ҳайитованинг ўлими муносабати билан Туркманистон ва Тожикистонда мотам эълон қилинди. Ўзбекистонда эса “Янги йилда одамларнинг кайфиятини бузмаслик” баҳонасида лом мим дейилмади…\nЭлимизнинг машҳур санъаткорларидан бири – Ўзбекистон халқ артисти Олмахон Ҳайитова янги йил киришидан бир неча соатлар олдин қўққисдан бу ёруғ дунёни тарк этди…\nОилавий режада олдиндан белгиланмаган бўлса-да, 31 декабрь куни Олмахон опа кутилмаганда Урганчга учиб боради.\nБу унинг сал кам 50 йил – ярим асрдан бўён қатнайдиган Тошкент – Урганч маршрутидаги энг сўнгги сафари эди…\nВилоятдан келиб пойтахтда умргўзаронлик қилаётганлар каби бу оиланинг ҳам ярми ўз ватани – Хоразмда эди.\nШу боисдан оилавий режага кўра кўра Рустам ака – Урганчда, Олмахон опа – Тошкентда фарзандлар қуршовида янги йилни кутишга келишиб олишади.\nЛекин Олмахон опа 31 декабрь куни эрталаб қўққисдан билет олиб, Урганчга учади. Аэропортдан турмуш ўртоғи Рустам акага телефон қилади:\nРустамжон, ўйлаб қарасам, 50 йил янги йилни бирга кутган эканмиз. Мен бугун ҳам сенсиз Тошкентда қололмаслигимни билдим. Йўлга чиқяпман. Йўлимни қайтарма. Сени кўргим келаяпти…\nОлмахон Ҳайитованинг турмуш ўртоғи Рустам ака – милиция полковниги. Узоқ йиллар ички ишлар вазирлигида, сўнг Хоразм вилоят ички ишлар бўлимида биринчи ўринбосар бўлиб ишлаган. Кўпни кўрган, кайвони одам.\nТурмуш ўртоғининг кутилмаган бу ташрифидан ажабланган бўлса-да, Рустам ака ноилож Олмахон опани кутиб олишдан ўзга чораси қолмади…\nЛекин айрим инсонларга бу жуда олдиндан маълум бўлади деган бир ташбеҳ бор.\nОлмахон опа ҳам бугун ён атрофидаги одамларга ана шу шу ҳақиқатни яна бир бор тасдиқлаб кетди.\nУ ўлимини олдиндан билган кўринади…\nЎша куни у аэропортдан уйга эмас, ўзи учун кичкинагина қилиб, камтарона ҳозирлаб қўйилган қабр сағанасидан хабар олиб келиш зарурлигини пеш қилиб, қабристонга боради.\nЭрини ҳам боришга қўймай, ўзим ўтиб келаман деб кетади.\nСағанани созалаб, супириб-сийириб, сўнг уни кузатиб қўйган қабристон масъулига: “Бу ёғи оз қолди…” деб хайралашади…\nЙўл йўлакай янги йил арафасида “оқ йўл” бериш ниятида уни орзиқиб кутаётган санъаткор шогирдлари бўлмиш Эшчоновлар хонадонига ташриф буюради.\nШу ерда мазаси қочиб, кутилмаганда қон босими чексиз даражада ошиб кетади.\nБундан чўчиб кетган хонадон соҳиблари тез ёрдам чақиришади. Ва уни касалхонага олиб боришади.\nУ ерда қон босимини укол билан туширадилар.\nЛекин бугун малакаси ўз даражасида қолган шифокорлар қайтиб қон босимини маромига келтира олишмайди.\nБир соат нари берисида туркий оламга машҳур буюк санъаткор бу ёруғ дунёдан кўз юмади…\nБутун Хоразм унинг қўшиқлари остида янги йил оқшомини кутиб олаётган муборак бир пайтда Олмахон Ҳайитова бу ёруғ дунёни тарк этган эди.\nВа унинг хонадонига бемавруд ўлим ана шундай даҳшатли кўринишда кириб келади.\nЯнги йил киришига эса бир неча соат қолган эди…\nИнсоннинг қон босими нимадан ошади?\nУмуман юракдаги чандиқлар, инфарктлар қандай пайдо бўлади?\nОлмахон Ҳайитованинг ўлимида биз журналистларнинг ҳам яхшигина айбимиз бор.\nБуюк санъаткор опамизнинг юрагидаги энг катта чандиқ 1960 йилларда – у санъат оламига эндигина гуруллаб кириб кел ган бир пайтда пойтахтда оёғидан чалганларида илк маротаба пайдо бўлган эди.\nУстози Комилжон Отаниёзов раҳбарлигида ўз бетакрор овози билан санъат оламига ёрқин ва чароғон юлдуздай кириб келган Олмахон Ҳайитова ҳақида Ўзбекистоннинг энг машҳур ва оммабоп газетаси “Қизил Ўзбекистон”да ярим бетлик фелъетон эълон қилинди.\nФелъетонни – унинг ўзи жўшиб, фарёд билан айтадиган ўз қўшиғидаги ўтли сатрлар билан: “Шарманда бўлдим, найлайин?” деб номлашади……\nУнинг муаллифи – ўзбек журналистлари орасида қалами билан эмас, аксинча… алкашлиги билан машҳур бўлган журналист Воси Маҳкамов эди.\nБеҳаёларча, бешафқатларча, беюзлик ва беномуслик билан ёзилган ушбу фелъетон аслида ҳеч бир фактларга асосланмаган, истеъдодли санъаткор боши узра мағзава ағдаришдан иборат эди, холос.\nЖурналистикада бир гуруҳ бор: бундай ярамаслар олдин ҳам бўлган, ҳозир ҳам бор.\nУлар таниқли ва буюк шахсларга лой чаплаш ва мағзава тўкиш билан одамлар эътиборига тушаман, шу билан тарихда қоламан деб ўйлашади.\nВоси Маҳкамов ҳам ана шундай шўрлик кимсаларнинг бири эди.\nҲақиқатдан ҳам у тарихда қолди.\nБиринчидан: Олмахон Ҳайитовадек буюк санъаткорнинг юрагига солинган илк чандиқнинг муаллифи сифатида.\nИккинчидан: Буюк санъаткор аёлга беҳаёларча берилган ташбеҳлари билан…\nЎзининг бетакор овози ва қўлда тори билан қўшиқ айтишни республика аёллари орасида биринчи бўлиб бошлаб берган машҳур хонанда Олмахон опа Комижон Отаниёзов гуруҳидан чиққан, халққа танилган санъаткор эди.\nВоси Маҳкамовнинг танқидий мақоласидан бир неча кун муқаддам Олмахон Ҳайитованинг қўлидан тутиб, катта санъат оламига олиб кирган устози Комилжон Отаниёзовнинг ўзи ҳам “Муштум” журналида фелъетон қилинади.\nШу тариқа шогирдидан сўнг, устозининг ҳам бошига гурзи билан уришади. Бу гурзини, ажабки, ёзувчи Саид Аҳмад урган эди…\n1960 йилларда санъат оламидаги икки порлоқ юлдуз, икки беқиёс ва бетакрор истеъдодга урилган бу гурзиларнинг бошида ким турган бўлиши мумкин?\nОлмахон Ҳайитова ҳар ҳолда ёш эди, бу ҳақорат ва тўҳматларни енгиб кетди.\nЛекин ёши бир жойга бориб қолган Комилжон ака фелъетон боис орттирган паралличдан қайтиб ўзига келолмади.\nУмрининг охиригача бир қўл ва бир оёғидан ажралиб, саҳнада судралиб қолди…\nХалқнинг бу икки булбулига бўлган ҳужум ортида Саид Аҳмад бошлиқ бир гуруҳ сирли тўда турганлиги ҳануз айтилса-да, аслида бу икки нохуш ва шармандали воқеа – Шароф Рашидов замонидан ювиб бўлмайдиган доғ бўлиб қолди.\nБуни Рашидовнинг ўзи ҳам Комилжон Отаниёзовга афсус ва надомат билдириб айтганлигини кўпчилик яхши билади.\nКейин бу гуноҳни “Ўзбекистон халқ ҳофизи” унвони билан ювмоқчи бўлишади.\nЛекин Комилжон аканинг аканинг соғлиги ўзига келмади…\nОлмахон Ҳайитованинг вафотини эшитган Туркманистон ва Тожикистон ўша куниёқ янги йилнинг биринчи кунини мотам куни деб эълон қилишди.\nЎзбекистонда эса “Янги йилда одамларнинг кайфиятини бузмаслик” баҳонасида бўлса керак, бу ҳақда лом мим дейилмади.\nЭллик йил беминнат хизмат қилган ўз Ватанида Олмахон Ҳайитовага икки сатр таъзиянома билдиришни ҳам лозим топмадилар.\nЧунки улар ҳеч қачон ўлмайдилар…\nМустақиллик йилларида Олмахон Ҳайитовага “Ўзбекистон халқ артисти” унвони берилган бўлса-да, лекин кейинги ўн беш – йигирма йил жисмонан тирик бўлса-да, маънавий ўлдирилган эди.\nОлмахон Ҳайитова ҳам Таваккал Кодиров, Шерали Жўраев, Дадахон Хасанов, Бобомурод Ҳамдамов, Фарруҳ Зокиров, Нуриддин Ҳамроқулов, Камолиддин Раҳимов, Юлдуз Усмонова каби бир гуруҳ “совет даврининг машҳур қўшиқчилари” сифатида теле экран ва радио тўлқинларидан маҳрум қилинган эди ,\nСанъаткор учун бу жисмоний ўлимдан ҳам оғирроқ эканлигини санъат аҳлигина яхши билади….\nОлмахон Ҳайитова бандаликни бажо келтирди.\nЛекин буюк санъаткорнинг иккинчи умри бошланди.\nМана неча кундирки, Тошкентнинг Лунчарский мавзесидаги Олмахон Ҳайитова хонадонидан халқнинг оёғи узилмайди.\n18 январь шанба куни эрталаб пойтахтнинг энг гўзал тўйхоналаридан бири “Саёҳат” мажмуасида Олмахон опанинг хотирасига бағишланган маърака (йигирмаси) белгиланган.\nЎзбекистон барча нуқталаридан Тошкентга оқиб келаётган халқнинг чеки йўқ.\n“Саёҳат”даги шанба кунги маърака кечгача давом этса ажаб эмас…\nМаъракани оила аъзолари ўтказаяпти.\nАжабо, Ўзбекистон халқ артисти, миллатнинг ифтихори, шундай буюк қўшиқчи маъракаси тепасида давлат туриши керак эмасми?\nҚолаверса, Олмахон Ҳайитовадек буюк санъаткорнинг 50, 60 ва ниҳоят 70 йиллиги халқнинг умум байрамига айланиши керак эмасмиди?\nУшбу саналар мустақиллик йилларига тўғри келди.\nБироқ мустақилликни орзиқиб кутган, жўшиб куйлаган Олмахон опанинг кўксига мустақиллик шабадаси тегди деб айтиш адолатдан бўлмаса керак.\nМана беш – ўн йилдирки, Тошкентнинг қоқ марказида “Анжуманлар саройи” қурилди.\nБу ерда Тошкентнинг 2200 йиллиги нишонлангандан кейин бирор бир тадбир ўтказилмади.\nЯна бир қанча саройлар қурилди. Саройлар устига саройлар қуриляпти. Лекин саройларни безайдиган тадбирлардан дарак йўқ.\nШу саройларда Олмахон Ҳайитова куйласа, Шерали, Юлдуз, Дадахон ва Фаррухлар қўшиқ айтса, уларнинг бетакрор овозлари улкан гумбазлар остида ўктам жарангласа, бу кошоналарнинг қадри ошмасмиди?\nХуллас, Олмахон Ҳайитова ўз даврини – ўзининг буюк ва бетакрор ва ҳеч кимга ўхшамаган улуғвор овози билан безаб, гўзаллаштириб, сайқал бериб ўтди.\nУнинг йўлига ғов бўлганлар, унга тош отганлар, мағзава тўкканлар аллақачон халқ ёдидан унут бўлди.\nОлмахон Ҳайитов халқ ёдида абадий қолади.\nШу муносабат билан замон пешволарига айтадиган икки оғиз мурожжаат сўзимиз бор:\nХалқнинг меҳри билан ўйнашманг! Халқнинг қалбига чўп солманг!\nАкс ҳолда тарих олдида майна бўласиз!\nЯқинда қулоғимга чалинган бир латифа ёдимга тушди: Мустақиллик йилларида дунёга келган бир ёш ўспирин аллақайси китобдан Горбачевнинг фамилиясини ўқиб, отасидан сўрабди: “Ота, Горбачев дегани ким бўлган?”\nОтаси ҳам зууко одам экан, лўнда қилиб жавоб қилибди: “Ким бўлар эди. Пугачева замонида Горбачев деган бир сарой қўриқчиси бўлган…”\nБиз шундай таърифларга дучор бўлмайлик, буюк шахслар билан замондош бўлиб қолайлик десак уларнинг тириклигида қадрига етайлик ва улар билан ҳамнафас бўлиб яшайлик.\nХудо берган ноёб санъат – бу биринчи навбатда халқнинг мулки эканлигини қачон тушуниб етамиз?\nХалқни ундан бебаҳра қилиш, худо олдида ҳам кечирилмас гуноҳ эмасми?\n15 январь, 2014 йил, Торонто шаҳри, Канада…


Ўзбекистонда жорий йилда 4та ГЭС ишга...\n08.02.2020 09:44 0 1918\nУшбу хорижий компания билан Сирдарё вилоятидаги Фарҳод ГЭС ни модернизация қилиш лойиҳаси амалга оширилмоқда.\n2020 йилда ўзаро ҳамкорлик доирасида 28,3 миллион доллар миқдоридаги маблағ ўзлаштирилади. Ушбу маблағ замонавий технология ускуналари ҳамда қурилиш-монтаж ишларига сарфланиши кўзда тутилмоқда.\nЖорий йилдан эътиборан, қўшимча равишда тузилган 4 та шартнома асосида 275 МВт қувватга эга бўлган ГЭСларнинг қурилиши ҳамда модернизацияси ишлари бошланади. Бу, ўз навбатида, 138,4 миллион евро миқдоридаги кенг кўламли ишлар амалга оширилишини англатади.\nҲамкорликдаги янги лойиҳалар қаторига «Сардоба сув омбори қошидаги кичик ГЭС қурилиши», «Дарғом каналининг 102+00 пикетида кичик ГЭС қурилиши ва Дарғом каналида Боғишамол кичик ГЭС қурилиши», «Чотқол дарёсида Қуйи Чотқол ГЭС қурилиши» ҳамда «Тўпаланг ГЭСни модернизация қилиш» инвестициявий лойиҳалари киради.\n2021 йил июль ойида Сардоба ГЭС, 2021 йил августда Дарғом каналининг 102+00 пикетида КГЭС ва ушбу каналда Боғишамол КГЭС, 2021 йил декабрь ойида Тўпаланг ГЭС, 2022 йил декабрь ойида Қуйи Чотқол ГЭСни ишга тушириш кўзда тутилмоқда.


Самарқандда хорижлик фуқародан товламачилик йўли билан 20 минг доллар олмоқчи бўлган шахс ушланди - zarnews.uz\nЖорий йилнинг 16 февраль куни Самарқанд вилояти ИИБга, Бирлашган Араб Амирлиги фуқароси ариза билан мурожаат қилиб, Самарқанд шаҳрида яшовчи Ж.З. исмли аёл таниши, унинг қўл телефонида бўлган шахсий видео ҳамда фотосуратларини интернет ижтимоий тармоқларига тарқатиш билан қўрқитиб, тарқатмаслик эвазига 20 минг АҚШ доллари миқдоридаги пулларни талаб қилаётганлигини билдириб, унга нисбатан қонуний чора кўришликни сўраган.\nАризага асосан Самарқанд вилояти ИИБ коррупция ва иқтисодий жиноятларга қарши курашиш бўлими ҳамда давлат хавфсизлик хизмати Самарқанд вилояти бошқармаси ходимлари ҳамкорлигида тезкор тадбир ўтказилди.\n1994 йил туғилган, Самарқанд шаҳар Рудакий кўчасида яшовчи Ж.З. ариза муаллифидан 20 минг АҚШ доллари миқдоридаги пулларни товламачилик йўли билан олган вақтида ашёвий далиллар билан ушланиб ҳужжатлаштирилди.\nСамарқанд вилояти ИИБ ахборот хизмати хабарига кўра, мазкур ҳолат юзасидан Жиноят кодексининг 165-моддаси (товламачилик) 3-қисми “а” банди билан жиноят иши қўзғатилиб, тергов ҳаракатлари олиб борилмоқда.


ЎзА - Бюджетдаги қўшимча маблағларнинг қаерга сарф қилинишини истайсиз?\nЖорий йилнинг биринчи чорагида маҳаллий бюджетларда шаклланган маблағлар ҳажми Республика бўйича 253,4 миллиард сўмни ташкил қилган. Шундан 28,9 миллиард сўм порталга келиб тушган ҳамда овоз бериш жараёнида қўллаб-қувватланган таклифларга асосланган тадбирларга йўналтирилган.\nХусусан, ушбу даврда Тошкент вилояти Оққўрғон тумани бюджетида 1,62 миллиард сўм миқдордаги қўшимча маблағлар шаклланган. Очиқ бюджет порталида кўрсатилган миқдордан 10 фоиз — 162 миллион сўмни маҳаллий аҳоли томонидан берилган таклифларга асосан ажратилиниши тўғрисида эълон жойлаштирилган. Онлайн-муҳокамаларда энг кўп овозни ўзбек халқининг атоқли шоири Ҳамид Олимжон номи билан аталувчи МФЙдаги шоир монументи жойлашган ҳудудни ободонлаштириш ва унинг атрофида кутубхона ҳамда сайилгоҳ барпо этиш таклифи олган. Туман ҳокимининг 2019 йил 8 июндаги 142-Ф-сонли фармойишига биноан ҳудудни ободонлаштириш, хиёбон ва кутубхона қуриш мақсадида 200 миллион сўм маблағ ажратилди. Бугунги кунда ишлар муваффақиятли якунланиб, объектлар Мустақиллигимизнинг 28 йиллиги арафасида ўзига хос совға сифатида тақдим этилди.\nСурхондарё вилояти Ангор туманининг бюджетида биринчи чоракда 1,35 миллиард сўмдан ортиқ қўшимча маблағ шаклланган. Порталда, аҳолидан ушбу сумманинг 10% қайси мақсадларда сарфлаш бўйича келиб тушган ғоялар ўрганилгач, туман марказида замонавий кутубхона қуриш таклифи энг кўп овоз олгани аниқланган. Туман ҳокимининг 2019 йил 25 июндаги 180-Ф-сонли фармойишига асосан, тегишли маблағлар ажратилган. Ҳозирги кунда қурилиш ишлари давом этмоқда.\nҚашқадарё вилояти Деҳқонобод тумани бюджетида эса жорий йилнинг биринчи чораги мобайнида 1,59 миллиард сўм қўшимча маблағлар шаклланган. Очиқ бюджет порталидаги муҳокамалар давомида фуқаролар томонидан “Деҳқонобод” МФЙ ҳудудида Кичикўра дарёси устидан кўприк қуриш таклифи билан чиқишган. Шу муносабат билан шаклланган қўшимча маблағларнинг 10 фоизини йўналтирилди. Қурилиш ишлари якунланиб, кўприк фойдаланиш учун топширилди.\nХоразм вилояти Хива шаҳри бюджетида биринчи чоракда шаклланган қўшимча маблағлар миқдори 1,15 миллиард сўмни ташкил этган. Овоз бериш жараёнида, келиб тушган таклифлар орасидан кўл ёнида жойлашган 11-сонли мактаб атрофини ўраш ташаббуси аҳоли томонидан қўллаб-қувватланган. Шу мақсадда шаклланган қўшимча маблағлардан пул ажратилиниб, мактаб атрофи тўлиқ ўраб олинди ва болалар хавфсизлиги таъминланди.\nЭслатиб ўтамиз, сиз ҳам туманингиз бюджетида шаклланадиган қўшимча маблағларнинг йўналишини аниқлашда қатнашишингиз мумкин. Бунинг учун www.openbudget.uz порталида рўйхатдан ўтинг ва ўз таклифларингизни қолдиринг. Очиқ мулоқот ва овоз бериш жараёнлари ҳар чорак якунидан сўнг, биринчи ойда ўтказилади, дейилади Молия вазирлиги хабарида.


05:00 / 11.01.2017 2095 pdf Ўқиш режими + -\nҚолаверса, рўза тақвонинг асосий омилларидан биридир.\nАллоҳ таоло «Бақара» сурасида: «Эй, иймон келтирганлар, сизларга ҳам, худди сиздан олдин ўтганларга фарз қилинганидек рўза фарз қилинди, шоядки тақво қилсангиз», деган (183-оят).\nКимки иймон ва эътиқод билан рўза тутса, Аллоҳ таоло ўша бандани тақво, деб номланувчи, икки дунё саодатига элтувчи бахтга муяссар қилади.\nТақво эса, ўз навбатида нафсни поклаш ва ахлоқни сайқаллаш бўйича асосий омилдир.\nАбу Ҳурайра розияллоҳу анҳудан ривоят қилинади: «Пайғамбар соллаллоҳу алайҳи васаллам айтадилар: «Аллоҳ таоло деди: «Одам боласининг ҳамма амали ўзи учун, фақат рўза Мен учундир ва унинг мукофотини Мен Ўзим берурман». Бешовлари ривоят қилган.\nИккинчиси: рўза Аллоҳ таолонинг душмани шайтонга қаҳр бўлганидир.\nМаълумки, шаҳват емоқ ва ичмоқ ила қувватланади. Шаҳвати кучли бўлган одамга шайтон ўз амрини ўтказиши осон бўлади. Рўза тутган одамга эса шайтон яқинлаша олмайди. Рўзанинг фойдаларини санаб адоғига етиб бўлмайди.\nИккинчи даража хосларнинг рўзаси бўлиб, у биринчи даражага зиёда ўлароқ, кўз, қулоқ, тилни оёқ, қўл ва бошқа аъзоларни гуноҳлардан тийишдан иборатдир.\nУчинчи даража хослардан ҳам хосларнинг рўзаси бўлиб, у аввалги икки даражага зиёда ўлароқ, қалбни пасткаш ҳимматлардан, дунёвий фикрлардан ва Аллоҳдан бошқа нарсалардан тийишдан иборатдир.\nУшбу мақомда хосларнинг рўзаси ҳақида бир оз алоҳида сўз юритиш мақсадга мувофиқ бўлур.\nАввал айтиб ўтганимиздек, омманинг рўзасидан фарқли равишда хосларнинг рўзаси аъзоларни гуноҳлардан тийишни ҳам ўз ичига олади.\nАбу Ҳурайра розияллоҳу анҳудан ривоят қилинади: «Пайғамбар соллаллоҳу алайҳи васаллам: «Ким ёлғон гапиришни ва унга амал қилишни қўймаса, унинг таоми ва шаробини тарк қилмоғига Аллоҳнинг эҳтиёжи йўқ», дедилар». Бешовларидан фақат Муслим ривоят қилмаган.\nХосларнинг рўзаси солиҳлар рўзаси деб ҳам номланади. Бу даражадаги рўзанинг мукаммал бўлиши қуйидаги нарсалар ила рўёбга чиқади:\n1.Барча ёқимсиз ва ёмон нарсалардан кўзни тийиш ҳамда қалбни Аллоҳ таолонинг зикридан тўсадиган нарсаларга машғкл қилмаслик.\nҲузайфа розияллоҳу анҳудан ривоят қилинади: «Набий соллаллоҳу алайҳи васаллам: «Назар солиш шайтоннинг заҳарланган ўқларидан бир ўқдир. Ким Аллоҳдан қўрқиб, уни тарк қилса, Аллоҳ азза ва жалла унга қалбида ҳаловатини топадиган иймон беради», дедилар». Имом Ҳоким ривоят қилган.\n2. Тилни ёлғон, ғийбат, чақимчилик, фаҳш гаплар, жафо, хусумат, мақтанчоқликка ўхшаш нарсалардан тийиб, сукутни лозим тутиш. Уни Аллоҳ таолонинг зикри ва Қуръон тиловати ила машғул қилиш. Бу тилнинг рўзасидир.\nАбу Ҳурайра розияллоҳу анҳудан ривоят қилинади: «Пайғамбар соллаллоҳу алайҳи васаллам дедилар: «Рўза сақловчидир. Қачон бирингизнинг рўза куни бўлса, фаҳш гап гапирмасин ва жоҳил бўлмасин. Агар бирортаси у билан сўкишмоқчи ёки урушмоқчи бўлса, мен рўзадор одамман», десин». Бешовлари ривоят қилган.\nБишр ибн Ҳорис раҳматуллоҳи алайҳдан ривоят қилинишича, Суфёни Саврий: «Ғийбат рўзани бузади», деган.\nЛайс қилган ривоятда Мужоҳид шундай дейди: «Икки хислат– ғийбат ва ёлғон рўзани бузадир».\nБу гаплар омманинг эмас, солиҳлар рўзасининг бузилиши ҳақидадир. Яъни, ғийбатчининг рўзаси омманинг рўзаси савиясида бўлаверади. Аммо ғийбати туфайли солиҳлар рўзаси даражасидан тушади.\nЧунки гапириш мумкин бўлмаган барча нарсани эшитиш ҳам мумкин эмас. Шунинг учун ҳам, Аллоҳ таоло Қуръони каримда ҳаром егувчи билан ёлғон эшитувчини баробар санаган:\n«Улар ёлғонни кўп эшитувчилар, ҳаромни кўп еювчилардир», (“Моида” сураси, 42-оят).\nМазкур мақсадга эришиш эса, рўзадан бошқа вақтларда нонуштада тановул қиладиган таомни саҳарликда ва кечки овқатда тановул қиладиганини ифторда истеъмол қилиш билан бўлади.\nИфтордан сўнг қалби хавф ва ражо орасида изтиробга тушиб турмоғи лозим. Чунки рўзаси қабул бўлиб, муқарраб бандалар қаторига қўшилдими ёки қабул бўлмай, ғазабга учраганлардан бўлдими аниқ эмас – ку. Ҳар бир ибодатдан фориғ бўлгандан сўнг шу ҳолатда бўлиш лозимдир.\nҲасан Басрий раҳматуллоҳи алайҳ кулиб ўтирган қавм олдидан ўтаётиб: «Аллоҳ азза ва жалла Рамазон ойини Ўз халқини чиниқтириш учун ва тоатида мусобақа қилиш учун жорий қилган. Бир қавмлар ўзиб кетдилар ва ютуққа эришдилар. Бир қавмлар қолиб кетдилар ва ноумид бўлдилар. Ўзувчилар ютган, аҳли ботиллар ноумид бўлган кунда ўйнаб кулганлардан ажабланаман», деди.\n05:00 / 11.01.2017 3036\nСолиҳларга кўра рўзани бузувчи амаллар Маълумки, шариат истилоҳида рўза .Тонг отгандан то қуёш ботгунича ният билан рўзани очувчи нарсалардан ўзни давоми...\n5500 15:00 / 28.05.2017\n3149 05:00 / 14.01.2017\n2658 05:00 / 14.01.2017\n1. Муайян фарз2. Муайян бўлмаган фарз3. Муайян вожиб4. Муайян бўлмаган вожиб5. Суннат6. Мустаҳаб нафл7. Макруҳи тахримий8. Макруҳи танзиҳий1. Муайян фарз рўзаҳар йили давоми...\n1135 08:00 / 14 апрель


Ҳаво керакмасми: Британиялик тоғ ҳавосини мўмайгина пулга сотмоқда\n21:12 / 01.03.2017\n20 йилдан бери Швейцарияда яшаб келаётган уддабурон инглиз Жон Грин Альп тоғларидаги тоғ ҳавосини идишларга тўплаб, уни дунёнинг ҳавоси ифлосланган шаҳарларида сотмоқчи.\nГриннинг айтишича, у ҳавони жуда машҳур тоғ ёнида жойлашган булоқ яқинидаги "махфий" жойдан йиғмоқда. Ҳаво йиғиладиган жойни фақат харидорларгина била олишади. Ҳаво солинган идишга ҳаво йиғиладиган жойнинг GPS-координаталари ва ҳақиқийлик сертификати илова қилинади.\n"Агар сен ифлосланган шаҳарда яшасанг, дизель буғларидан бўғилсанг, унда биз 3000 метр баландликдаги тоғ ҳавосининг янги захираларини олдик ва уни сенга юборишга тайёрмиз. Мен ҳавони автотураргоҳдан эмас, балки ҳақиқатан ҳам 3000 метрга кўтарилиб йиғаман", деб айтган Грин ўз сайтидаги промовидеода.\nШвейцариянинг тоғ ҳавосини турли идишларга солинган ҳолда сотиб олиш мумкин: бундай ҳавонинг 3 литри 247 доллар, бир литри 167 доллар ва ярим литри 96 доллардан таклиф қилинмоқда.\nЛойиҳа муаллифи тушган пуллардан 25 фоизини Африкадаги World Vision Clean жамғармасига ўтказишга ваъда берди.\n2015 йилда ОАВда Хитой Канададан соф ҳаво сотиб олаётгани маълум қилинганди.


Россия икки тожикистонликка товон пули тўлайдиган бўлди\n29 май 2022, Тошкент вақти: 08:20\nИнсон ҳуқуқлари бўйича Европа суди Россия расмийлари тожикистонликларни қамоқ ноҳақ ушлаб турган, дея қарорга келган.\nТожикистонлик икки фуқаро Россия расмийлари устидан Инсон ҳуқуқлари бўйича Европа судига ариза ёзиб, ўз мақсадларига эришди. Европа суди тожикистонликлар аризасини қондириб, Россия расмийларини инсон ҳуқуқларини бузганликда айблади.\nРасмий маълумотларга кўра, Россия қамоқхонасида сақланаётган тожикистонликларнинг бири ватанида диний-экстремистик гуруҳга аъзоликда, иккинчиси эса 13 йил бурун содир этилган жиноятларда айбланмоқда. Инсон ҳуқуқлари бўйича Европа суди қарорига биноан тожикистонликлар яқин вақт ичида вақтинчалик сақлаш изоляторидан озод қилинишлари лозим. Москва шаҳрида қўлга олинганлардан бири 33 ёшли хўжандлик Зикрулло Хўжаевдир.\n- Ростини айтсам, дадам, онам ва умуман қариндошларимиз акамнинг Россияда топилганидан ҳозиргача ўзларига келганлари йўқ. Чунки 2001 йилда акам Россияга мардикорликка кетган эди. Ўшандан буён ундан бирор бир хабар олганимиз йўқ. Ниҳоят, 2009 йилда акам Москва шаҳридаги қамоқхоналардан бирида эканлиги ҳақида хабар топдик. Лекин бу гап қанчалик тўғри эканлигини билмас эдик, дейди Зикруллонинг укаси Хайрулло.\nУнинг айтишича, акаси меҳнаткаш, барчага меҳрибон, одамохун инсон. Москвага кетишидан олдин муҳандис-қурувчи касбини ўзлаштирган ва Хўжандда қурувчилик қилган. У доим ҳаммага ёрдам беришга ҳаракат қиларди.\nСўғд вилоят ички ишлар бошқармасидан олинган маълумотларга кўра, 2000 йилда Зикрулло Хўжаев республикада расман таъқиқланган Ўзбекистон исломий ҳаракатига мансубликда гумонланиб, доимий назоратда бўлган, бироқ Зикрулло 2001 йилда ғойиб бўлган.\n- Тўғрисини айтганда, Зикрулло Хўжаев Интерпол орқали қидирув эълон қилинган тожикистонлик жиноятчилар рўйхатида йўқ. Лекин у мамлакатдаги бошқа куч ишлатар тизимлар орқали қидирилаётган бўлиши мумкин, дейди вилоят ички ишлар бошқармаси раҳбари Рауф Юсупов.\nЖорий йил апрел ойида вилоят ички ишлар бошқармаси тарқатган маълумотга кўра, Москва шаҳрида Ўзбекистон исломий ҳаракатига аъзоликда гумонланган икки нафар сўғдлик қўлга олинган. Уларни ватанига экстрадиция қилиш масаласи ҳал қилинмоқда.\nИккинчи тожикистонлик Маъмуржон Ҳайдаров 1997 йилда ватанини тарк этишга мажбур бўлган. Аввал у қўшни Ўзбекистонга ўтган, 1998 йилда эса Россияга кетган. Расмий маълумотларда айтилишича, 2006 йилда Тожикистон Бош прокуратураси Маъмуржон Ҳайдаровни ноқонуний қуролли гуруҳ сафида иштирок этганликда гумонлаб, жиноий иш қўзғаган. Икки ойдан кейин эса унга Интерпол орқали қидирув эълон қилинган. 2008 йилда Маъмуржон Ҳайдаров Москва шаҳрида қўлга олинган. Ҳайдаров Россия Мухожирлик хизматига ариза ёзиб, ватанида сиёсий фикрлари учун таъқиб қилинаётганлиги сабаб, сиёсий бошпана беришларини сўраган. Бироқ бунинг ўрнига уни вақтинчалик сақлаш изоляторига қамашган. Шундан кейин у Инсон хуқуқлари бўйича Европа судига ариза ёзган.\nИнсон хуқуқлари бўйича Европа суди қарорида айтилишича, Россия томони Тожикистон фуқароларини ватанига экстрадиция қилса, Европа конвенциясининг инсон хуқуқларига оид 3 ва 5-моддаларини бузган бўлади. Суд, шунингдек, Россия куч ишлатар тизимлари тожикистонликларга етказган маънавий зарарни ҳам қоплаш ҳақида қарор чиқарди. Эндиликда Россия томони тожикистонликларнинг ҳар бирига 15 минг евро миқдорида товон пули тўлаши керак бўлади. Бундан ташқари, Россия томони Европа суди хизматлари учун 1,2 минг евро миқдорида маблағ тўлаши керак.\nСуд маълумотларида айтилишича, қўлга олинган тожикистонликлар 10 ойдан зиёдроқ вақт мобайнида Россия қамоқхонасида ҳибсда сақланган. Шу давр ичида уларга қонунга зид равишда ҳибсда сақланаётганликларини исботлашга имкон берилмаган. Бу орада эса Тожикистон Бош прокуратураси Россия расмийларига Маҳмуржон Хайдаров ва Зикрулло Хўжаевларни тезда экстрадиция қилиш ҳақида такрор мактуб жўнатган.\nРасмий маълумотларга кўра, Сўғд вилоятида ЎИҲ аъзолигида айбланмиш 30 дан ортиқ киши турли муддатларга озодликдан маҳрум этилган. Айни пайтда ЎИҲ аъзолигида гумонланган яна бир неча тожикистонлик устидан тергов олиб борилмоқда.


Қайси сертификатлар аудиторларни имтиҳонлардан озод этади | NORMA.UZ\nМолия вазирлигининг “Аудиторнинг малака сертификатини малака имтиҳонини топширмасдан бериш ва муддатини узайтириш учун асос бўладиган бухгалтерларнинг халқаро сертификатлари рўйхатини тасдиқлаш тўғрисида”ги буйруғи лойиҳаси муҳокамага қўйилди.\nЛойиҳага мувофиқ, бу қуйидаги бухгалтерларнинг халқаро сертификатлари:\nСертификатланган дипломли бухгалтер (АCCА) сертификати;\nСертификатланган жамоатчи бухгалтер (CРА) сертификати;\nСертификатланган халқаро профессионал бухгалтер (CIPА) сертификати;\nБирлашган дипломли бухгалтерлар (АCА) сертификати;\nМолия ва бизнесни бошқариш бўйича диплом (АCCА) сертификати.\nРўйхат Президентнинг 2021 йил 4 августдаги ПҚ-5210-сон “Аудиторларни сертификатлаштириш тизимини такомиллаштириш бўйича қўшимча чора-тадбирлар тўғрисида”ги қарорига мувофиқ ишлаб чиқилган.


Ҳаëтдан нолиш ўзбекчиликка ëт эмиш\n05 декабр 2021, Тошкент вақти: 06:05\nМустақил социологга кўра¸ ўзбекларда ўз турмуш тарзини бошқа миллатлар билан таққослаш имкони камлиги ҳам¸ уларни ўз турмушидан рози бўлишига асос бўлиши мумкин.\n“Ўзбекистон аҳолисининг 49 фоизи ўз юртидаги иқтисодий аҳволни ижобий баҳолайди ва ўз турмуш даражасидан мамнун. Россияда эса бу тоифа¸ бор-йўқ 7 фоизни ташкил этади ”.\nРоссияда жамоатчилик фикрини ўрганиш маркази — ВЦИОМ Ўзбекистонда ўтказган ижтимоий сўров натижасида шундай хулосага келган.\nМарказ собиқ СССР ҳудудидаги 14 та давлатда тадқиқот ўтказди ва мутахассислар фикрича, Ўзбекистон бўйича аниқланган рақамлар МДҲ ва ҳатто, Марказий Осиё республикасининг бошқа республикаларидан ҳам фарқ қилади.\nМисол учун, аҳолисининг кўпчилик қисми турмуш даражасидан тўлиқ қониқиш ҳис қилган мамлакат ҳам Ўзбекистон. Бу давлатда аҳолининг 42 фоизи ўз ҳаётидан мутлақ қониқиш билдирган. Қозоғистонда эса бу кўрсаткич 21 фоиз, Қирғизистонда 17 фоиз.\nБундан ташқари, аҳолисининг кўпчилиги мамлакатдаги иқтисодий аҳволни ижобий баҳолаган давлатлар рўйхати тепасига ҳам Ўзбекистон қўйилган. Зотан¸ сўров хулосасига кўра¸ Ўзбекистонда 49 фоиз, Тожикистонда 23 фоиз, Қозоғистонда 19 фоиз, Қирғизистонда эса 12 фоиз аҳоли мамлакатдаги иқтисодий аҳволни ижобий баҳолаган.\nСобиқ МДҲ давлатлари орасида иқтисоди қудратли давлат саналган Россияда эса аҳолининг 7 фоизи иқтисодий аҳволни яхши деб баҳолаган. Россияликларнинг 46 фоизи мамлакат иқтисоди аҳволини ўртача, 43 фоизи эса ёмон, деб баҳолаган.\nБу тадқиқот натижалари билан танишиб чиқиш асносида пайдо бўлган саволалрнинг айримларига айни тадқиқлотни жамоатчиликка тақдим қилган ташкилот вакили Олга Каменчук жавоб берди.\nОзодлик: Олга, марказингиз аниқлаган рақамлар, тўғрисини айтсак, расмий Тошкент тақдим қиладиган рақамларга жуда яқин. Ўзбекистондаги тадқиқотларни қандай олиб бордингиз?\nОлга Каменчук: Тўғриси, Ўзбекистон бўйича аниқланган рақамлар бизни ҳам бироз ҳайратга солди. Бунинг сабабларига, албатта, қайтамиз.\nТадқиқотларнинг ўтказилишига келсак, бунда бизга Ўзбекистондаги мустақил “Эксперт фикри” жамоатчилик фикрини ўрганиш ташкилоти ҳамкорлик қилди. Сўровда ёши 18 ёшдан катта бўлган ва республиканинг барча вилоятларидан репрезентатив услубда танланган жами 1000 дан ортиқ респондент иштирок этган. Яъни, респодентлар ёши, жинси, маълумоти ва машғулотига кўра танланган. Энг муҳими, сўров мутлақо мустақил тадқиқотчилар томонидан ўтказилган ва алоҳида таъкидлаш жоиз, бу сўров ўтказилган ҳудудлардаги иқтисодий аҳволни эмас¸ аҳолининг кайфиятини намойиш қилувчи сўров.\nОзодлик: Хўп, шуни инобатга олган тақдирда ҳам Ўзбекистонда аҳолининг 89 фоизи ўз турмуш даражасидан рози, деган рақамга ишониш жуда қийин. Айниқса, миллионлаб меҳнат муҳожирлари сиз яшаб турган Россияда юрган бир пайтда. Бундай натижани қандай изоҳлайсиз?\nОлга Каменчук: Ўзбекистондаги ҳамкасбларимизнинг бизга тушунтиришича, “Яшаётган ҳаёт тарзидан розиман”, деган аҳолининг кўплиги¸ биринчи галда¸ миллатнинг архетипи билан боғлиқ. Гарчи оғир бўлса-да, ҳаётидан нолиш миллат менталитетига хос эмас.\nБиз ўз таҳлилларимиз натижасида аниқлаган сабаблардан бири бу одамлар яшаётган ахборот муҳитидир. Ўзбекистонликлар ўз оммавий ахборот воситларидан олаётган ахборот уларнинг кайфиятига жиддий таъсир кўрсатган. Учинчи жиҳат эса, қиёслаш имконига боғлиқ.\nОзодлик: Яъни, ўз турмуш тарзини кимгадир, масалан, ён қўшниси ёки қўшни давлатдаги замондошига қиёслаш имконими?\nОлга Каменчук: Мисол учун, Россияда турмушидан норозиларнинг кўпчилиги ҳаёт даражаси баланд бўлган Москва ва Санкт-Петербург шаҳарларида яшайди. Розилар эса турли областларда. Муаммо шундаки, бу икки шаҳардаги аҳолида ахборот олиш имкони кенг ва улар ҳаётини Лондон, Париж билан қиёслайди. Областдагилар эса нари борса, област маркази билан қиёслаш имкони эга, холос. Яъни, бу икки ҳудудда қиёслаш нуқталари ҳар хил. Ўзбекистонда эса ҳар икки имкон жуда тор. Бу аҳолининг ўз турмуши даражасидаги хулосаси шаклланишида жуда муҳим аҳамиятга эга, деб ҳисоблайман.\nОзодлик: Аслида, сизнинг фикрингизча, Ўзбекистонда аҳолининг турмуш даражаси қандай?\nОлга Каменчук: Жуда паст ва биз сўров натижалари тақдимоти бўйича ўтган матбуот анжуманида шуни таъкидладик. Яна шундай қизиқ ҳолатлар борки, мисол учун қозоғистонлик ва россияликлар ўз турмуш даражасини паст, деб баҳолаган. Аммо, давлат раҳбарини қувватлаган. Яъни, асосан, Марказий Осиё давлатларида аҳолининг кайфияти ва шахсий ҳаёти ҳақидаги қарашлари мамлакатдаги асл иқтисодий вазиятни намойиш этмаяпти. Иқтисодий аҳвол эса бу давлатларда жуда мураккаб. Ҳали айтганимдек, бу ерда гап ўз ҳаётини ким ва нима билан қиёслаш имконига эга эканликда.


Қазо умра ва муъта ғазоти\n16:32 / 12.09.2021 1100 pdf Ўқиш режими + -\nЗулқаъда ойида Расулуллоҳ соллаллоҳу алайҳи васаллам Ҳудайбияда иштирок этган саҳобалар билан умрага отландилар.\nЗул Ҳулайфа деган жойдан эҳром боғлаб, қурбонликларини ҳам ҳайдаб олдилар.\nЎшанда Расулуллоҳ соллаллоҳу алайҳи васалламнинг ўзлари олтмишта туя олиб борганлар. Ҳаммалари бир бўлиб «лаббайка»ни айтиб йўлга тушдилар.\nПайғамбаримиз бошлиқ саҳобалар Маккаи мукаррамага кириб борганларида мушрикларнинг раҳбарлари уларни кўришга тоқат қила олмай, шаҳардан ташқарига чиқиб кетишди. Қолганлар – эркак-аёл, ёш-яланг, қария ва болалар йўл четига, томларнинг устига чиқиб томоша қилиб ўтиришди.\nПайғамбар соллаллоҳу алайҳи васаллам Маккаи мукаррамада уч кун туриб, сўнг Мадинаи мунавварага қайтдилар.\nҳижрий саккизинчи йилдаги муҳим ҳодисалар муъта ғазоти\nРасулуллоҳ соллаллоҳу алайҳи васаллам Шом ўлкасининг Бусро шаҳридаги Рум императори томонидан тайинланган ҳоким Шураҳбил ибн Амр Ғассонийга Ҳорис ибн Умайр Аздийни элчи қилиб юбордилар. У эса элчини ушлаб, боғлаб қўйди. Кейин бўйнидан чопиб ўлдирди.\nОдатда, элчига ўлим йўқ эди. Аммо насоролар ҳамма амал этадиган қоидага риоя қилмай, мусулмонларнинг элчисини ўлдиришди. Бу ишни улар уруш чиқариш учун қилишган эди. Элчини ўлдириб қўйиб, яна аскар тўплашни давом эттиришди.\nРумликлар ўзлари юз минг аскар йиғишди. Уларнинг Шом ўлкасидаги иттифоқдошлари ва насроний араб қабилалари ҳам юз минг аскар тўплашди. Шу икки юз минг аскар билан улар мусулмонларни йўқ қилиб ташлашни қасд қилишган эди.\nҲижрий саккизинчи йилнинг жумодул аввал ойи эди. Расулуллоҳ соллаллоҳу алайҳи васаллам румликларга қарши лашкар юборишга қарор қилдилар. Уч минг кишилик лашкарга Зайд ибн Ҳориса розияллоҳу анҳуни амир этиб тайинладилар. У киши Пайғамбар соллаллоҳу алайҳи васалламнинг озод қилган қуллари эди. Лашкар ичида эса буюк саҳобалар ҳам бор эди.\nПайғамбар соллаллоҳу алайҳи васаллам Зайд ибн Ҳориса розияллоҳу анҳуни амир этиб тайинлар эканлар: «Агар Зайд шаҳид бўлса, одамларга Жаъфар ибн Абу Толиб амир бўлади, агар Жаъфар шаҳид бўлса, Абдуллоҳ ибн Равоҳа», дедилар.\nИслом лашкари машаққатли сафарни бошидан кечириб, Маъон деган жойга етиб борди. Ўша ерда уларга Рум империяси юз минг аскар тўплагани, уларга Лахм, Жузом, Балқайн, Баҳро, Балий ва бошқа араб қабилаларидан яна шунча адад қўшилганининг хабари етди.\nМусулмонлар бу хабарни эшитганларидан кейин маслаҳат қилиб, Маъонда туриб қолдилар. Улар «Расулуллоҳ соллаллоҳу алайҳи васалламга мактуб ёзиб, душманнинг адади ҳақида хабар берсак. У зот бизга янги кучлардан мадад юборсалар ёки бошқа бир амр берсалар, ўшани қилсак», деган фикрга бордилар.\nИкки кундан кейин Абдуллоҳ ибн Равоҳа розияллоҳу анҳу кишиларни шижоатлантириб: «Эй қавм! Аллоҳга қасамки, сиз қўрқаётган, ўзингиз талаб қилиб чиққан нарса шаҳидликдир. Биз одамларга қарши сон ёки куч ва кўплик билан урушмаймиз. Биз фақатгина Аллоҳ бизни мукаррам килган ушбу дин билан урушамиз. Қани, жўнанглар! Икки яхшиликдан бири – зафар ёки шаҳидликдан бошқа нарса бўлмайди!» дедилар.\nОдамлар дадил туриб, йўлга тушдилар. Улар юриб бориб, Балқо вилоятининг Машориф деган қишлоғига етганларида, румликлар ва араблардан иборат душман лашкарига йўлиқдилар. Душман яқинлашиб кела бошлади. Мусулмонлар ўзларини Муъта деган қишлоқ томонга олдилар. Икки тараф ўша ерда тўқнашди ва шиддатли жанг бошланди.\nМусулмонларнинг амири Зайд ибн Ҳориса розияллоҳу анҳу Пайғамбар соллаллоҳу алайҳи васаллам томонларидан берилган байроқни баланд кўтарган ҳолда душманга қарши баҳодирона жанг қилдилар. У киши жанг давомида шаҳид бўлдилар.\nКейин байроқни Пайғамбар соллаллоҳу алайҳи васаллам тавсия қилганларидек, Жаъфар ибн Абу Толиб розияллоҳу анҳу олдилар. У киши ҳам ҳаммага ўрнак бўлиб, жанг қилдилар. Жаъфар розияллоҳу анҳунинг отлари йиқилиб тушган эди, пиёда юриб жанг қилдилар. Урушда у кишининг ўнг қўллари кесилиб кетди. Шунда у киши байроқни чап қўллари билан кўтардилар. Чап қўллари ҳам кесилган эди, байроқни икки кесилган қўлларининг қолган қисми билан кўтардилар. Охири шаҳид бўлдилар. Ўшанда Жаъфар ибн Абу Толиб розияллоҳу анҳу ўттиз тўққиз ёшда эдилар.\nМусулмонлар мазкур шаҳиди аълонинг танаси – кўксида душман қиличи ва найзаларидан етган тўқсонта жароҳат кўрдилар.\nЖаъфар ибн Абу Толиб розияллоҳу анҳу шаҳид бўлганларидан кейин Расулуллоҳ соллаллоҳу алайҳи васаллам тавсия қилганларидек, байроқни Абдуллоҳ ибн Равоҳа розияллоҳу анҳу олиб, олға ташландилар. У киши отларидан тушиб, байроқни кўтарган ҳолда жанг қила бошладилар.\nАбдуллоҳ ибн Равоҳа розияллоҳу анҳу шаҳид бўлганидан кейин мусулмонлар ўзларига Холид ибн Валид розияллоҳу анҳуни лашкарбоши этиб сайладилар. Энди байроқ Холид ибн Валид розияллоҳу анҳунинг қўлларига ўтди. У киши ниҳоятда шижоатли ва ҳикмат билан иш юритадиган тадбиркор шахс эдилар. Айниқса, уруш сирларини жуда яхши билар эдилар. Холид ибн Валид розияллоҳу анҳу жанг қила бориб, аста-секин Ислом лашкарининг жануб томон силжишини йўлга қўйдилар. Душман эса шимол томон силжий бошлади. Қоронғи тушди. Одамлар урушни тўхтатишди. Икки томон ҳам дам олишни афзал кўрди.\nКечаси Холид ибн Валид розияллоҳу анҳу уларга худди орқадан мадад кучлари етиб келгандек овоз чиқаришни амр қилдилар. Жангчилар ўз амирларининг буйруғини аъло даражада бажаришди.\nШу билан бирга, Холид ибн Валид розияллоҳу анҳу яна бошқа бир ҳарбий ҳийла ҳам ишлатдилар. Лашкарнинг ўнг томонини чап томонга, орт томонини олд томонга алмаштирдилар. Эрталаб румликлар тамоман бошқа аскарларни кўришди.\nРумликлар ичида «Мусулмонларга мадад кучлари етиб келибди», деган шов-шув тарқалди. Уларнинг кўнглига қўрқув тушди. «Буларнинг уч мингтасининг иши кечаги кўрганимиз бўлса, мадад кучи келганидан кейин кўрадиганимизни кўрар эканмиз-да», деб қўрқиб қолишди. Бу қўрқув уларни мусулмонларга қарши ҳужум бошлашдан тўсди. Шундай қилиб, Аллоҳ мусулмонларни сақлаб қолди.\nМуъта жангида иштирок этган саҳобалар уч минг кишидан иборат бўлишларига қарамай, ўша замоннинг энг кучли икки юз минг аскарига тенг келган эдилар. Ўша аёвсиз жангда саҳобалардан фақатгина ўн икки киши шаҳид бўлган эди, холос. Кофирлардан қанчаси ўлганини Аллоҳнинг Ўзи билади. Лекин жангнинг тафсилоти улардан жуда кўп аскарлар ҳалок бўлганига далолат қилади. Ўша жангда биргина Холид ибн Валид розияллоҳу анҳунинг тўққизта қиличлари синган эди.\nБунинг устига, шунча тўс-тўполоннинг ичида мусулмонлар анчагина ўлжаларни ҳам қўлга киритган эдилар.\nМуъта жанги мусулмонларнинг Арабистон яриморолидан ташқарида араблардан бошқалар билан биринчи бор тўқнашуви эди.\nБу жангда Пайғамбар соллаллоҳу алайҳи васалламнинг ўзлари иштирок этмаган бўлсалар ҳам, унда нисбатан кўп одам бўлгани ва катта аҳамиятга эгалиги учун айрим тарихчиларимиз уни «ғазот» деб номлаганлар. Аслида Расулуллоҳ соллаллоҳу алайҳи васаллам иштирок этмаган урушнинг «сарийя» деб аталиши ҳаммага маълум.\nУшбу жангдан кейин шу пайтгача мусулмонларга қарши хуруж қилишда давом этиб келаётган Бану Сулайм, Ашжаъ, Ғатафон, Зубён, Фазора ва бошқа араб қабилалари мусулмон бўлишди.\n«Ислом тарихи» биринчи китоби асосида тайёрланди\nMurodbek 12:31 / 30.10.2021\nЖуда катта маълумот олдим Аллоҳ рози бўлсин\nЖамоат намозига шошилинг!\n18:00 / 12.09.2021 2202\nБеришимиз 1000 сўм, орзуимиз Фирдавсми?\n09:07 / 13.09.2021 1415\n873ndash950Файласуфлар шайхи, ҳаким Абу Наср Муҳаммад ибн Муҳаммад ибн Тархон ибн Авзалағ Туркий Форобий Мантиқий. Заковат соҳибларидан бири.Машҳур асарлар давоми...\n1686 18:00 / 30.01.2019\nнубувватнинг 7йили, муҳаррам ойи милодий 615 йил октябрьСийрат илми уламоларининг таъкидлашларича, Қурайш кофирлари Расулуллоҳ соллаллоҳу алайҳи васалламни давоми...\n2613 16:00 / 04.03.2020\nИроқ тарафга бориб, қарор топган одамлар жамоаси Шинъор номли пасттекисликка жойлашди. У ерда уларнинг ҳаёти яхшиланди. Қадрлари баланд, даражалари юқори бўлди ва давоми...\n2435 16:20 / 29.01.2019\nИшаъё .Ишаъё, исми араб тилида яна .Ашъиё, Шаъё, Шаъиё, Шиъё, Шуъё, Шуъаё, тарзида ҳам талаффуз қилинади, русчада эса .Исаия, деб ўқилади алайҳиссалом милоддан аввалги давоми...\n1752 12:00 / 13.04.2019


ХОТИН-ҚИЗЛАР УЧУН ОТМГА КИРИШДАГИ ҚЎШИМЧА ГРАНТЛАР ҚАЙСИ ТАРТИБ АСОСИДА КИМЛАРГА БЕРИЛИШИ МАЪЛУМ БЎЛДИ - AUZ.UZ\nХОТИН-ҚИЗЛАР УЧУН ОТМГА КИРИШДАГИ ҚЎШИМЧА ГРАНТЛАР ҚАЙСИ ТАРТИБ АСОСИДА КИМЛАРГА БЕРИЛИШИ МАЪЛУМ БЎЛДИ\nҲукуматнинг 23 июнда қабул қилинган 402-сонли қарори билан Олий таълим муассасаларига қўшимча давлат гранти асосидаги қабул кўрсаткичлари доирасида хотин-қизларга танловда иштирок этиш учун тавсиянома бериш ва уларни ўқишга қабул қилишни ташкил этиш тартиби тўғрисидаги низом тасдиқланди. Бу ҳақда Telegram’даги «Ҳуқуқий ахборот» канали хабар қилган.\nНизом билан тавсиянома олиш тартиби белгиланди. Мазкур тартибга кўра, ҳар йили февраль ойида хотин-қизларга тавсияномалар бериш бўйича ишчи гуруҳи тузилади.\nТавсиянома ажратилган қўшимча тўрт фоизли давлат гранти асосидаги қабул кўрсаткичлари доирасида абитуриент сифатида рўйхатдан ўтишида танлаган биринчи таълим йўналиши бўйича танловда иштирок этиш ҳуқуқини беради. Иккинчи ва ундан кейинги олий таълим олиш учун танловда иштирок этишга нисбатан татбиқ этилмайди.


2021 бошидан биометрик паспорт ўрнига ID-карталар берилади\n24 октябр 2020, Тошкент вақти: 09:19\nЯнги ID карта намунаси (ИИВ Ахборот хизмати)\n2021 йил 1 январдан бошлаб Ўзбекистон фуқароларига биометрик паспорт ўрнига ID-карталар берила бошлайди.\nID-карталар 10 йил муддатга берилади ва фақат Ўзбекистон ҳудудида амал қилади.\n2011 йилдаги биометрик паспортлар 2030 йил 1 январдан бошлаб, ҳақиқий эмас деб ҳисобланади.\nИИВ Ахборот хизматининг маълум қилишича, 6 мартда Вазирлар Маҳкамаси 129-сонли "Ўзбекистон Республикасида идентификация ID-карталарини расмийлаштириш ва бериш тизимини жорий этиш чора-тадбирлари тўғрисида"ги қарорни қабул қилган.\nҲужжатда қайд этилишича, 2021 йил 1 январдан бошлаб, қуйидаги тоифаларга шахси ва фуқаролигини тасдиқловчи ҳужжат сифатида идентификация ID-картаси берилади:\n- барча янги туғилган чақалоқларга,\n- Ўзбекистон фуқароларига,\n- фуқаролиги бўлмаган шахсларга,\n- Ўзбекистон Республикаси ҳудудида доимий яшайдиган чет эл фуқароларига.\nЧет элга чиқиш учун Ўзбекистон Республикаси фуқаросининг чет элга чиқиш учун биометрик («загранпаспорт») паспорти берилади.\nID-карталарни бериш, тизимли равишда, 2021 йил 1 январдан 2030 йил 1 январгача мамлакат аҳолиси учун қўшимча юкламасиз амалга оширилади.\n2011 йилда берилган биометрик паспортлар эса, эгаларининг илтимосига биноан, муддати тугагандан кейин ёки муддатидан олдин алмаштириб берилади.\nРасмий хабарда ID-карта тизимига ўтиш сабаби шундай изоҳланган:\n"ID-карталарни бериш тизимига ўтиш ривожланган хорижий давлатлар тажрибасини ҳисобга олган ҳолда амалга оширилмоқда ва фуқароларни рақамли идентификация қилиш тизимини жорий этишни жадаллаштиради, фуқароларнинг бирламчи маълумотларини Ўзбекистон Республикаси вазирлик ва идораларининг ахборот тизимларига интеграциялаш жараёнини автоматлаштиради, аҳолига давлат хизматларини кўрсатиш жараёнини осонлаштиради ва оптималлаштиради".\n2018 йилнинг январида Ўзбекистон ИИВ хорижий паспорт ва ID-карта бўйича аҳолидан тушган таклифлар кўриб чиқилаётганини маълум қилганди.\n2019 йилнинг январига келиб, ID-карталарни жорий этиш 2021 йилга қолдирилгани маълум қилинган.\nАмалдаги хорижга чиқиш паспорти эса 2019 йилнинг 4 январидан берила бошлади.\nХорижга чиқиш паспорти Давлат персоналлаштириш маркази томонидан 10 иш куни ичида берилиши керак.\nХорижга чиқиш паспортини олишни истаган шахслар қуйидаги ҳужжатларни топшириши лозим:\n- икки нусхада тегишли шаклдаги ариза-анкета;\n- биометрик паспорт ёки 16 ёшга тўлмаган фуқароларнинг туғилганлик ҳақидаги гувоҳномаси нусхаси ва асли.\n- ҳарбий гувоҳнома ёки ҳарбий қисм рўйхатида турганлик ҳақидаги гувоҳнома (ҳарбий хизматга мажбурлар учун);\n- иккита 3,5х4,5 расм;\n- олдин тақдим этилган хорижга чиқиш биометрик паспорти (агар бўлса);\n- вакил идоранинг ҳукми (хорижга чиқиш биометрик паспорти ашёвий далил сифатида олинганда);\n- хорижга чиқиш учун ота-она ёки васийлик қиладиган одамнинг нотариал тасдиқланган рухсати (вояга етмаганлар учун);\n- ҳамроҳ фуқаронинг нотариал тасдиқланган мажбурияти (вояга етмаганлар учун);\n- давлат божини тўлаганлик ҳақидаги квитанция.\nЯнги паспорт учун тўланадиган бож миқдори энг кам иш ҳақининг 120 фоизи миқдорида - яъни, 243 минг 276 сўмдир.\nХорижга чиқиш паспорти:\n- туғилган кунидан 1 ёшгача – 2 йиллик муддатга;\n- 1 ёшдан 16 ёшгача – 5 йиллик муддатга;\n- 16 ёшдан катта бўлган шахсларга – 10 йиллик муддатга берилади.\nЯнги хорижга чиқиш паспортига ўтиш бошланиши билан Ўзбекистонда йиллардан буён танқидга учраб келаётган - чиқиш визаси (ОВИР) амалиёти бекор қилина бошлади.\nБу стикер ҳозир амалдаги биометрик паспортларда бор ва муддати битмаган чиқиш визаси/стикери бўлган фуқаролар, чиқиш визаси стикерининг муддати битгунича, демак, кечи билан 2030 йилнинг 1 январига хорижга чиқиши мумкин.


Россиядан энг кўп пул ўтказмалари Ўзбекистонга жўнатилган - 13.09.2018, Sputnik Ўзбекистон\n2018 йилнинг 2 кварталида Россиядан Ўзбекистонга бир миллиард доллардан ориқ маблағ жўнатилди. 13.09.2018, Sputnik Ўзбекистон\n2018 йилнинг 2 кварталида Россиядан Ўзбекистонга бир миллиард доллардан ориқ маблағ жўнатилди.\nТОШКЕНТ, 13 сен - Sputnik. Ўзбекистон Республикаси ўтказилган маблағлар бўйича етакчилик қилмоқда, дейилган Россия Марказий банки хабарида.\n“2018 йилнинг иккинчи кварталида Россиядан Ўзбекистонга бир миллиард доллардан ортиқ маблағ келиб тушди. Улардан 759 миллион $ – Ўзбекистон фуқароларидан ва 318 миллион $ Россия фуқароларидан. Ҳар бир ўтказманинг ўртача миқдори 375 $ ни ташкил қилди”, - дейилган хабарда.\nЎзбекистондан Россияга ўтказилган маблағлар миқдори 95 миллион долларни ташкил қилди.\nТаққослаш учун ушбу давр ичида Россиядан Тожикистонга 672 миллион доллар ўтказилган, Қирғизистонга эса 681 миллион $.\nЭслатиб ўтамиз, 2014 йилга қадар Россиядан Ўзбекистонга ўтказилаётган маблағлар ҳажми йилига ўртача 5,5 млрд $ни ташкил қилар эди. 2015, 2016 йилларда, Россияда доллар курсининг ўсиши оқибатида, ушбу ўтказмалар ҳажми ўртача 2 баравар камайди (2,7 млрд$) . 2017 йилдан бошлаб ўтказмалар ҳажми ошиши кузатила бошлади (3,9 млрд$) .


Тожикистонда Наврўз байрами ортиқча харажатларсиз нишонланади — Sof.uz\nТожикистонда Наврўз байрами ортиқча харажатларсиз нишонланади\n20.02 19:32 115 Жаҳон\nТожикистон президенти Эмомали Раҳмон 19 февраль куни бош вазир ўринбосарлари, президент маслаҳатчилари ва қатор давлат идоралари ҳамда вазирликлар раҳбарлари билан йиғилиш ўтказди, деб хабар беради Asia Plus.\nЙиғилишда баҳорги қишлоқ хўжалиги ишлари, Тожикистон мустақиллигининг 30 йиллигига тайёргарлик кўриш каби масалалар муҳокама қилинган.\nШунингдек, йиғилишда Наврўз байрамини нишонлаш масаласи ҳам кўтарилган бўлиб, давлат раҳбари ушбу байрамни ортиқча харажатларсиз нишонлаш бўйича топшириқ берган.\nЭмомали Раҳмоннинг таъкидлашича, республика ҳукуматининг барча чора-тадбирлари халқнинг яхши яшаши, мамлакатнинг ривожланишини таъминлашга йўналтирилган.\nЭслатиб ўтамиз, 2021 йилда Тожикистонда Наврўз анъанавий театрлаштирилган томошаларсиз ўтказилади. Мамлакатнинг Коронавирус тарқалишига қарши курашиш бўйича тезкор штаби пойтахтнинг тўртта туманида маҳаллий концерт ва спорт тадбирларини ўтказишга, шунингдек, барча санитария-гигиена нормалари ва қоидаларига риоя қилган ҳолда сайрларга рухсат берган.\nАввалроқ Қозоғистонда Наврўз байрамини 10 кун нишонлаш таклиф этилаётгани тўғрисида хабар берган эдик.


Ошқозоности бези саратонини эрта босқичда аниқлаш усули топилди\n14:35 / 17.07.2017\nАмерикалик олимлар ошқозоности бези саратонини бошланғич даврда аниқлаш имконини берувчи биомаркерни топишди. Тадқиқот Science Translational Medicine журналида эълон қилинган.\nКеракли биомаркерлар муаллифлардан бири томонидан 2013 йилда ишлаб чиқилган модель ёрдамида топилган. Олимлар аввалига бемор ҳужайралари асосида ҳужайралар чизиғини яратишди. Шундан сўнг ривожланишнинг кеч давридаги саратон ҳужайралари таначаларда қайта дастурланди, бу саратоннинг ривожланиш жараёнини қайтадан ишга тушириш ва қандай биомаркерлар хасталикнинг қайси босқичига тегишли эканини аниқлашда кўмак берди.\nТадқиқотчилар 746 та намунани ўрганиб, биомаркерлардаги эрта ташхис учун энг яхши номзод - Тромбоспондин-2 (THBS2) оқсили эканига ишонч ҳосил қилдилар. Тадқиқот муаллифларининг тахминича, қондаги ошқозоности бези саратонининг кеч босқичларидаги биомаркер - CA19-9 оқсили қанча эканини назорат қилиш билан бундай саратон турини исталган босқичда аниқлаш мумкин бўлади. Шунингдек, THBS2 ошқозоности бези саратонини саратоннинг бошқа турларидан фарқлаш имконини беради, дея ҳисоблашмоқда мутахассислар.


Шавкат Мирзиёев Тошкентдаги ҳар бир маҳаллага 10 млрд сўмдан ажратилишини ваъда қилди - Anhor\nAnhor Все посты Шавкат Мирзиёев Тошкентдаги ҳар бир маҳаллага 10 млрд сўмдан ажратилишини ваъда қилди\nТошкентда махсус жамғарма тузилиб, ундан ҳар бир маҳаллага 10 млрд сўмдан ($939 минг) маблағ ажратилади. Бу ҳақда Ўзбекистон президентлигига номзод сифатида тошкентликлар билан учрашган Шавкат Мирзиёев маълум қилди, дея хабар берди ЎзЛиДеп матбуот маркази.\n«Жорий йилда пойтахт аҳолиси билан учрашганимда маҳаллаларни обод қилиш бўйича олдимга кўплаб муаммоларни кўтариб чиқишди. Буларни ҳал қилиш учун ҳар бир маҳаллага 2 миллиард сўм берилгани, маблағлар жамоатчилик таклифлари ва уларнинг бевосита назорати остида сарфланаётгани ўз самарасини берди. Ушбу тажрибани тизимли давом эттириб, ажратилаётган маблағларни янада кўпайтирамиз. Бунинг учун 575 та маҳаллани ривожлантириш бўйича шаҳар ҳокимлиги қошида алоҳида жамғарма ташкил этилади ҳамда ҳар бир маҳаллага 10 миллиард сўмдан ажратилади. Бу шаҳар бўйича қарийб 600 миллион доллар маблағ деганидир, — деди у.\nБунда, ушбу маблағларнинг 5 миллиард сўми аҳоли таклифлари асосида, очиқ ва шаффоф “Фуқаролар бюджети” тизимидан фойдаланиб, энг долзарб бўлган ижтимоий ва коммунал лойиҳаларга сарфланади. Яна 5 миллиард сўми эса маҳаллада бандликни таъминлаш, кичик ва оилавий тадбиркорликни қўллаб-қувватлашга йўналтирилади. Ушбу маблағдан самарали фойдаланишга янги иш бошлайдиган ҳоким ёрдамчилари масъул бўлади.\n«Мен маҳаллаларга шунчаки маблағ ажратаётганим йўқ. 600 млн доллар – бу улкан маблағ. Қатъий жамоатчилик назорати ўрнатилади. Ҳар бир туманда президент йўллари бўлиши керак. Наманганни гуллар шаҳри дейишади, нега энди Тошкент ҳам гуллар шаҳри бўлмаслиги керак?», — деди президент.\nШунингдек, давлат раҳбари Тошкент шаҳар ҳокимлигида Пойтахт иқтисодиёти ва урбанизация масалалари билан тизимли шуғулланадиган илмий марказ очилишини маълум қилди. Ушбу марказ аҳоли орасида доимий сўровлар ўтказиб, мавжуд муаммоларнинг илмий ечимларини ишлаб чиқади.\nКечки Анҳор: 21 август янгиликлари


ЎзА - Чилонзор туманидаги мактабда “Боладан болага” китобхонлик акцияси ўтказилмоқда\n14.02.2017 15:43 Чоп этиш версияси\nПрезидентимиз Шавкат Мирзиёевнинг 2017 йил 12 январдаги “Китоб маҳсулотларини чоп этиш ва тарқатиш тизимини ривожлантириш, китоб мутолааси ва китобхонлик маданиятини ошириш ҳамда тарғибот қилиш бўйича комиссия тузиш тўғрисида”ги фармойиши қабул қилингандан сўнг пойтахтимизнинг Чилонзор туманидаги 79-умумтаълим мактабида янги анъана жорий этилди. Ҳар бир синфда “Боладан болага” номли китобхонлик акцияси ташкил қилинди. Унга кўра ўқувчи ўзи севиб ўқиган китобни синфдошларига тавсия этади ва синф бурчагидаги кутубхонага қўяди.\nМактаб қўнғироғи чалиниб, ўқувчиларни танаффусга чорлади. Бир зумда кутубхона китоб сўраб келган ўқувчилар билан гавжумлашди. Бўй-бастига қараб, уларнинг бошланғич синф ўқувчилари эканлигини илғаш қийин эмас.\n– Қарийб 14 минг китоб, 4 мингдан ортиқ электрон адабиёт фондига эга кутубхонамизда компьютерлар ZiyoNET интернет тармоғига уланган, – дейди мактаб кутубхоначиси Барно Ғоипова. – Бу зарур адабиётларни юклаб олиш ҳамда электрон кўринишда фойдаланиш имкониятини бераётир. Дарсликлардан ташқари бадиий нашрлар, инглиз ва рус тилларидаги адабиётлар ҳамда турли соҳа ва йўналишга оид китоблар мавжуд. Мактабимизда мингдан ортиқ ўқувчи таълим олади. Уларнинг деярли барчаси кутубхонага аъзо.\nБиринчи Президентимизнинг 2006 йил 20 июндаги “Республика аҳолисини ахборот-кутубхона билан таъминлашни ташкил этиш тўғрисида”ги қарорига мувофиқ таълим муассасаларида ташкил этилган ахборот-ресурс марказлари нафақат ўқувчи-ёшларга, балки кенг аҳоли қатламига намунали хизмат кўрсатиши белгиланган эди. Мазкур таълим муассасасидаги ахборот-ресурс маркази ва кутубхонадан ўқувчилар билан бирга тумандаги Оқтепа маҳалласи аҳолиси ҳам кенг фойдаланмоқда.\nУшбу таълим даргоҳига ёзувчи-шоирларни тез-тез таклиф қилиш ўқувчиларнинг китоб ўқишга бўлган қизиқишини ошириш, мутолаа маданиятини кучайтиришда яхши самара бермоқда. Бу ерда турли муҳим саналарга бағишлаб кўргазмалар, янги китоблар тақдимоти, китоб танловлари ташкил қилинади. Айниқса, бошланғич таълимда болаларнинг ўқиш маданияти ва мутолаа кўникмаларини шакллантириш борасида изчил ишлар амалга оширилмоқда.\n– 1-синф ўқувчиларига “Ўқиш китоби”, “Одобнома” дарсларидан ташқари қўшимча адабиётлар, уларнинг ёши ва психологиясига мос китоблар ўқишни тавсия қиламиз, – дейди мактабнинг бошланғич синф ўқитувчиси Саодат Нишонова. – 2-синфда бу адабиётларнинг мазмуни мураккаблашиб, воқеалар ривожланиб бораверади. 3-4-синфларда бошқа халқлар эртаклари тавсия этилади. Президентимиз фармойишидан сўнг биз бошланғич синф ўқувчиларининг ота-оналарини ҳам китоб мутолаасига жалб этиб, фарзандининг бадиий асарларни мустақил ўқишини назорат қилишга чорладик. Ҳозир ҳар ойнинг иккинчи ҳафтасида ота-оналар учун “Фарзандимга китоб совға қилдим” акциясини ўтказмоқдамиз. Ота-оналаримиз фарзандининг туғилган куни ёки турли байрамларда энг муносиб туҳфа – китоб совға қилмоқда. Бу яхши анъана, албатта. Китоб ўқиган боланинг тафаккури кенг, нутқи равон бўлади, сўз бойлиги ошади.\nМактабда мунтазам равишда «Китоб марафони» тадбири ўтказилади. Унда ҳар бир ўқувчи мактаб кутубхонаси фондини тўлдириш учун ўз ҳиссасини қўшади. Бундан ташқари, бошланғич синфларда ўтказиладиган «Китоб – офтоб» кечаларида эртак, ҳикоя ва ривоятлар асосида саҳналаштирилган томошалар намойиш этилади. Ўқувчилар ўқиган китобларининг мазмунини ҳикоя қилиб беради. Юқори синфлардаги «Китоб – маърифат манбаи», «Китоб тақдимоти» тадбирларида ҳам ўғил-қизлар фаол иштирок этади. Бунда ҳар бир синф ўқувчилари берилган асарни ўқиб, шу асосда саҳна кўриниши, савол-жавоб, асарнинг тарбиявий аҳамияти, топишмоқ шартлари бўйича ўз тенгдошлари билан беллашади.\nСамарали лойиҳалардан яна бири – “Бир фарзандга уч китоб” лойиҳаси бўлиб, унга кўра нашриётлар билан ҳамкорликда янги нашрлар, болаларнинг дунёқарашига мос адабиётлар сотуви ташкил этилган. Анъанавий ўтказилаётган «Энг яхши китобхон» кўрик-танлови мактаб ўқувчилари учун ҳақиқий шодиёнага айланиб кетади. Яқинда туман мактаблари ўртасида ўтказилган “Китоб ва ёшлар” кўрик-танловида мактабнинг 9-синф ўқувчиси Анора Бўрибоева биринчи ўринни эгаллади. “Китобим – офтобим” танловида 5-синф ўқувчиси Феруза Мирзахалилова фахрли ўринга сазовор бўлди.\nКутубхона фондини доимий равишда янгилаш ва тўлдириб бориш, илмий-маърифий, бадиий адабиётлар билан бойитиш, ўқувчиларга тезкор ва сифатли хизмат кўрсатиш борасида изланишлар олиб борилмоқда. Бу саъй-ҳаракатлар самарасида кутубхона ёш авлод диди, тафаккури ва ички оламини юксалтиришга хизмат қиладиган, халқимизнинг фидокорона меҳнати, маънавий-руҳий дунёси, баркамол авлод тарбиясидаги эзгу интилишларини теран бадиий акс эттирадиган адабиётлар билан тўлдирилмоқда.\n– Бугунги глобаллашув жараёнида фарзандларимиз компьютер, телевизор, интернет, мобиль телефонлар домига тушиб қолмоқда, – дейди мактаб директори Гавҳар Даминова. – Бундай ҳолатнинг олдини олишнинг таъсирчан йўлларидан бири – болаларни китоб мутолаасига ошно қилишдир. Хонадонларимизда фарзандларимиз катта қизиқиш билан ўқийдиган халқ эртаклари, достонлар, “Одам ва олам энциклопедияси”, “Болалар энциклопедияси”, миллий ва жаҳон адабиётининг дурдона асарлари ўрин олса мақсадга мувофиқ бўлар эди. Болалигимда бувижоним менга “Ўзбек халқ эртаклари” китобини совға қилгани ҳалигача эсимда. Эртакларни мижжа қоқмай, мириқиб ўқиб чиқиб, уйқу олдидан уни ёстиғим остига қўярдим. Эртак қаҳрамонлари тушларимга кириб чиқарди. Ҳозирги ёшлар мобиль телефон ёки планшетларга бадиий адабиётларнинг электрон нусхасини ташлаб, ўқишади. Тўғри, бу қулай усул. Лекин ёқимли қоғоз иси келиб турган китоб ўқишнинг завқи бошқача-да.


Ислоҳотлардан кўзланган мақсад аҳоли фаровонлигини янада оширишга қаратилган » Жиззах вилояти ҳокимлиги расмий ахборот сайти\nЖиззах вилояти ҳокимлиги » Янгиликлар » Ислоҳотлардан кўзланган мақсад аҳоли фаровонлигини янада оширишга қаратилган\nВилоят ҳокими Эргаш Салиев раислигида навбатдаги идоравий йиғилиш бўлиб ўтди.\nДастлаб жорий йилнинг март-апрель ойлари давомида вилоят 1-сектори раҳбари томонидан Шароф Рашидов номли, Дўстлик ва Зомин туманларида ўтказилган сайёр қабулда аҳоли мурожаатлари ечими юзасидан амалга оширилаётган ишларга эътибор қаратилди.\n— Қабул жараёнида Шароф Рашидов тумани бўйича 115 та, Дўстликда— 100 та, Зомин туманида 73 та мурожаат келиб тушди, — дея таъкидланди анжуманда.—Лекин ҳар учала ҳудудда ечимини топмаган 28 та мурожаат мавжуд. Туман ҳокимликлари, мутасадди ташкилотларнинг раҳбарлари аҳолининг ҳаётий муаммоларини ҳал этиш учун бутун куч ва имкониятларини ишга солишлари талаб этилади.\nЙиғилишда Ўзбекистон Республикаси Президентининг 2019 йил 17 январдаги “Аҳоли муаммолари билан ишлаш тизимини янада такомиллаштириш чора-тадбирлари тўғрисида”ги Фармони асосида уйма- уй юриш тизими йўлга қўйилганлиги, бу ўз навбатида секторлар зиммасига ҳам катта масъулият юклаётганлиги таъкидлаб ўтилди. Ўтган давр мобайнида айнан шу йўл билан вилоят бўйича аҳолининг 28 минг 879 та муаммоси аниқланиб, уларнинг 24 минг 352 таси ҳал қилинди. Вилоят 1- сектори бўйича 79,2 фоиз муаммо ўз ечимини топган бир пайтда Зарбдор, Зомин, Арнасой, Бахмал ва Фориш туманларининг ҳокимлари раҳбарлик қилаётан секторларда паст кўрсаткичларга эришилди.\nАҳоли мурожаатлари билан ишлашда 2-, 3-, 4-секторларда жиддий камчиликлар мавжудлиги айтиб ўтилди. “Жисмоний ва юридик шахсларнинг мурожаатлари тўғрисида”ги Ўзбекистон Республикаси Қонуни талабларининг бажарилиши ҳақида”ги масала муҳокамасида ҳар бир хат ортида инсон тақдири ётганлиги, аризаларга ўз вақтида ижобий ечим топиш аҳоли кайфиятини кўтаришда муҳим омил эканлигига урғу берилди.\nЖорий йилнинг 1 январидан 11 майига қадар Президентнинг Халқ ва виртуал қабулхоналарига вилоятимиз бўйича 3738 та мурожаат келиб тушган. Уларнинг 130 таси такрорий мурожаатлардир. Шароф Рашидов, Мирзачўл туманлари, Жиззах шаҳрида такрорий мурожаатлар сони кўпайганлиги ачинарлидир.\nКенг қамровли ислоҳотларнинг асл моҳияти одамларнинг ҳаётдан рози бўлиб яшашларига қаратилган. Давлатимиз раҳбарининг ўтган йилнинг 30-31 март, жорий йилнинг 30-31 январь кунлари вилоятимизга ташрифи кўпдан-кўп истиқболли лойиҳаларга йўл очди. Идоравий йиғилишда Президент кўрсатмаларини бажаришда фидойилик, ташаббускорлик етишмаётганлиги танқид қилинди.\nЎзбекистон Республикаси Президентининг ёшлар таълим-тарбияси учун қўшимча шароитлар яратиш, хотин-қизлар бандлигини оширишга қаратилган бешта ташаббус ҳаётга оғишмай татбиқ қилинмоқда. Лекин бу борадиги ишлар Арнасой туманида ўз ҳолига ташлаб қўйилганлиги очиқ, ошкора танқид қилинди. Туман мутасаддиларнинг эътибори ёшларни маданият ва санъат муассаларига, жисмоний тарбия ва спортга, компьютер технологиялари ва интернетдан самарали фойдаланишга жалб этиш, китобхонликни тарғиб қилиш, хотин-қизлар бандлигини таъминлашга қаратилди. Бешта ташаббус ижроси юзасидан таъсирчан чора-тадбирларни кўриш бугунги куннинг муҳим талаби эканлиги уқтирилди.\nИдоравий йиғилишда, шунингдек, инвестицион лойиҳалар ижроси, ҳудудий экспорт топшириқларининг бажарилиши, мактабгача таълим муассасаларига болаларни жалб қилиш даражасини ошириш, намунавий лойиҳадаги арзон уй- жойлар учун бошланғич бадал тўловларининг шакллантирилиши ва бошқа масалалар ҳам қараб чиқилди. Кун тартибидаги барча масалалар юзасидан идоравий йиғилишнинг тегишли баённомаси қабул қилиниб, топшириқларни бажаришнинг аниқ муддатлари белгилаб берилди.


ЁШЛАРНИНГ ЭКОЛОГИК ОНГИ ВА МАДАНИЯТИНИ ЮКСАЛТИРИШДА ИСЛОМ ДИНИДА ИЛГАРИ СУРИЛГАН ҒОЯЛАРДАН ОҚИЛОНА ФОЙДАЛАНИШ ЗАРУРАТИ - Imom Buxoriy xalqaro ilmiy-tadqiqot markazi\nHome / МАҚОЛАЛАР / ЁШЛАРНИНГ ЭКОЛОГИК ОНГИ ВА МАДАНИЯТИНИ ЮКСАЛТИРИШДА ИСЛОМ ДИНИДА ИЛГАРИ СУРИЛГАН ҒОЯЛАРДАН ОҚИЛОНА ФОЙДАЛАНИШ ЗАРУРАТИ\nЁШЛАРНИНГ ЭКОЛОГИК ОНГИ ВА МАДАНИЯТИНИ ЮКСАЛТИРИШДА ИСЛОМ ДИНИДА ИЛГАРИ СУРИЛГАН ҒОЯЛАРДАН ОҚИЛОНА ФОЙДАЛАНИШ ЗАРУРАТИ\n21/06/2022\tМАҚОЛАЛАР 50 koʻrilgan\nБутун дунёда илмий жамоатчиликнинг олдида турган долзарб масалалардан бири – бу экологик барқарорлик ва хавфсизликни таъминлаш билан боғлиқ тадқиқотларни янада кенг кўламда олиб боришдан иборат. Зеро, бугунги кунда барқарор экологик вазиятни, атроф-муҳит мусаффолигини сақлаш ва табиий ресурслардан оқилона фойдаланишнинг муҳим субъектив омили бўлган экологик онгни шакллантириш, ривожлантириш ва юксалтириш, шунингдек “экология соҳасидаги ишларнинг аҳволини яхшилаш” [1:20-21] долзарб аҳамият касб этмоқда. Фуқаролар айниқса, ёшларнинг экологик онги ва маданиятини юксалтириш билан боғлиқ масалаларни тадқиқ қилиш орқали уларнинг атроф муҳит софлигини таъминлашдаги масъулиятини янада ошириб бориш бугунги куннинг асосий вазифасига айланди.\nТарихий тараққиётдан маълумки, инсон табиатнинг бир бўлаги сифатида Аллоҳ инъом этган неъматлардан ўз эҳтиёжини доимий равишда қондириб келган. Аммо бугунги кунда бу эҳтиёжларнинг ошиб бориши ва исрофгарчиликка йўл қўйилиши кўплаб муаммоларни келтириб чиқарди. Айниқса, табиат мувозанатининг бузилишида антропоген таъсирнинг ошиб бораётганини алоҳида таъкидлаш жоиз. Зеро, инсоният тараққиётининг бугунги босқичида илм-фан, техника шу даражада ривожландики, бу ядро энергияси, қуёш энергияси, кимё саноатининг ривожлангани, ишлаб чиқаришнинг автоматлаштирилгани, ахборот технологияларининг ривожлантирилгани ва фан-техниканинг бошқа янада мураккаб соҳаларининг ўзлаштирилгани билан характерланади. Шу билан бирга табиатнинг ер ости ва ер усти бойликларидан соф иқтисодий утилитар-меркантил манфаатлар йўлида фойдаланиш “табиат-жамият-инсон” тизимидаги муносабатларнинг кун сайин бузилишига, бу эса ўз навбатида, ақл бовар қилмас янги экологик муаммоларнинг юзага келишига олиб келмоқда. Бу муаммоларни бартараф этиш бугунги кунда инсониятнинг олдидаги энг долзарб вазифалардан бири бўлиб қолмоқда.\nБу борада Ўзбекистоннинг биринчи президенти И.А.Каримов ҳақли равишда: “Экология ҳозирги замоннинг кенг миқёсдаги кескин ижтимоий муаммоларидан биридир, уни ҳал этиш барча халқларнинг манфаатларига мос бўлиб, цивилизациянинг ҳозирги куни ва келажаги кўп жиҳатдан ана шу муаммонинг ҳал қилинишига боғлиқдир” [2:110], деб таъкидлаган эди. Дарҳақиқат, бугун барча халқ, миллат ва элатларнинг вазифаси – бу атроф-муҳитга зиён етказмаган ҳолда табиат бойликларидан оқилона фойдаланиш ва уни муҳофаза қилишдан иборат. Бу вазифани бажаришда жамият аъзоларининг, айниқса ўсиб келаётган ёш авлоднинг тарбиясида табиийки, эзгулик ғоялари сингдирилган инсонни табиатга муносабатини барқарорлашувига хизмат қилувчи энг муҳим қадриятларимиздан бири бўлган ислом дининг аҳамияти беқиёс.\nБизга маълумки, ислом дини эзгуликка асосланган бўлиб, инсонларни ҳалолликка, покликка, табиатга нисбатан одилона, оқилона муносабатда бўлишга даъват этади. Ҳадисларда Пайғамбаримиз Муҳаммад (соллаллоҳу алайҳи васаллам) айтадилар: “Пок бўлинглар, зеро Ислом пок диндир ва фақат пок кишилар жаннатга кирур” [3:3]. Ислом дини одамларни атроф-муҳитни асрашга, ҳайвонот ва ўсимлик дунёсига зарар етказмасликка, неъматлардан ўз эҳтиёжи учун фойдаланганда исроф этмасликка, Аллоҳ яратган табиатдаги мувозанатни ва жипсликни бузмасдан улардан тўғри фойдаланишга, она заминга меҳр-муҳаббатли бўлишга ва табиатдан оқилона фойдаланишга чақиради.\nЖумладан, “Бақара” сурасининг 205 оятида ўсимлик ва ҳайвонот олами инсон учун энг зарур нарсалар экани таъкидланган. Ким буларга зарар етказса, инсониятга зарар етказган бўлади. Қуръони Каримда барча жонзотлар инсонлар каби “уммат” экани таъкидланади. Айнан шу таъкид инсонни ўзи каби уммат бўлган барча жонли мавжудотга нисбатан меҳрибон бўлишга ундайди. Бу хусусда Аллоҳ таоло “Анъом” сурасида бундай дейди: “Ер юзидаги ҳар бир жонзот ва икки қаноти ила учувчи қуш борки, ҳаммаси сиз каби умматлардир” (38 оят), яъни ҳайвонларнинг ҳар бир тури ёки оиласи алоҳида олинган уммат ҳисобланса, айнан шу ҳукм билан улар бошқа умматлар орасида яшашга, мавжудлик ҳаққига эгадир [4:257].\nИслом динида ҳайвонот оламига алоҳида эътибор берилгани каби наботот оламига ҳам жуда катта урғу берилади. Унга кўра наботот олами Аллоҳнинг инсонга ато қилган улуғ неъматларидан бири бўлиб, бу олам бўлмаса, ер юзида ҳаёт бўлмас эди. Жумладан, Зумар сураси, 21оятда “Аллоҳ осмондан сув тушириб, уни ердаги манбалардан оқизиб қўйганини кўрмадингизми! Сўнгра у ила турли рангдаги экинларни чиқаради. Кейин у қурийди. Бас, уни сарғайган ҳолида кўрурсан. Сўнгра уни қуруқ чўпга айлантирур. Албатта, бунда ақл эгалари учун эслатма бордир” [5:43], деб айтилган. Шунинг учун ҳам Аллоҳ бу оламни инсонга ҳаёт воситаси, унга ва чорвасига ризқ қилиб бергани ҳақида кўп ғоялар илгари сурилган. Кўриниб турибдики, атроф муҳитни тоза сақлаш, табиатни муҳофаза қилиш, Аллоҳ инъом этган ҳайвонот ва наботот олами инсон манфаатларига хизмат қилади. Хусусан, “У қуёш ва ойни муттасил ҳаракатлантириб, сизга беминнат хизматкор қилиб қўйди. Шунингдек, сизга кеча ила кундузни ҳам беминнат хизматкор қилиб қўйди. Ва У сизга барча сўраган нарсаларингиздан берди. Агар Аллоҳнинг неъматларини санасангиз, саноғига ета олмассизлар. Албатта, инсон ўта золим ва ўта ношукурдир” (Иброҳим сураси, 33-34-оятлар). “Ва сизга осмонлардаги нарсаларни ва ердаги нарсаларни – ҳаммасини Ўз томонидан беминнат хизматкор қилиб қўйди. Албатта, ана шунда тафаккур қиладиган қавмлар учун оят (белги)лар бордир” (Жосия сураси, 13-оят) [6:30-31], каби мисолларни ҳам келтириб ўтиш мумкин.\nЕр юзидаги барча нарсалар инсон учун яратилган, уларга оқилона ёндашган ҳолда, тўғри ва яхши муносабатда бўлиш мақсадга мувофиқдир. Зеро, Аллоҳ таоло “Бақара” сурасининг “У ер юзидаги барча нарсани сизлар учун яратган” деб бошланадиган 29-оятида инсон учун, унинг тасарруфи ва фойдаси учун яратган нарсаларга, жумладан, ер ости бойликлари ва конларга ишора қилади [7:48-49].\nБиз буни тўғри англаган ҳолда юртимизда янги авлод, янги тафаккур соҳибларини тарбиялашдек масъулиятли вазифани адо этишда биринчи галда маънавий қадриятларимизда илгари сурилган ғояларга таянишимиз керак. Бу ғоялар ёшларнинг табиатга ва ҳайвонот дунёсига бўлган ижобий муносабатини шакллантиришда, умуман “табиат-жамият-инсон” тизими муносабатларини уйғунлаштиришда беқиёс аҳамиятга эга.\nЮқорида таъкидлаганимиздек, ислом дини халқимизнинг табиатга муносабатини тўғри шаклланишида муҳим аҳамият касб этади. У она Ватанимизнинг табиатини асраб-авайлашга бўлган меҳр-муҳаббатни кучайтиради ва уни асраш орқали ўсиб келаётган авлод учун зарур ҳаётий шарт-шароитларни яратишга хизмат қилади.\nХулоса қилиб айтганда, “табиат-жамият-инсон” тизими муносабатларини мувозанатга келтиришда, Аллоҳ инъом этган неъматлардан оқилона фойдаланиш, табиатни асраб-авайлашга оид ислом динидаги ғоялардан унумли фойдаланиш мақсадга мувофиқдир. Зеро, маънавий қадриятларимиз асосида фарзандларимизнинг онгига атроф-муҳитни озода тутиш, ҳавонинг ифлосланишига йўл қўймаслик, мамлакатимиз табиатини, ҳайвонот ва ўсимлик дунёсини асраш каби тушунчаларни сингдириб боришимиз керак.\nШ.М.Мирзиёев. Танқидий таҳлил, қатъий тартиб-интизом ва шахсий жавобгарлик – ҳар бир раҳбар фаолиятининг кундалик қоидаси бўлиши керак. – Т.: Ўзбекистон, 2017.\nИ.А.Каримов. Ўзбекистон ХХI аср бўсағасида: хавфсизликка таҳдид, барқарорлик шартлари ва тараққиёт кафолатлари // Хавфсизлик ва барқарор тараққиёт йўлида. Т.6. – Т.: 1998.\nМ.Нўмонов. Исломда табиатга муносабат. –Т.: Мовароуннаҳр, 2011.\nШ.Отабоев, С.Мирвалиев ва Э.Турсунов – Экологияда маданият ва маънавият муаммолари. –Т.: Нишон ношир нашриёти, 2009 й.\nСаййид Мубашшир Тарозий Соф табиат дини / Тарж. Шайх Муҳаммад Содиқ Муҳаммад Юсуф. – Т.: Hilol-nashr, 2019.\nМалака ошириш марказининг Самарқанд вилояти\nминтақавий филиали, фалсафа фанлари бўйича\nфалсафа доктори (PhD), доцент


СУҲБАТДОШИНГИЗГА ТАЪСИР КЎРСАТИШНИНГ 5 СИРИ - 14 Сентября 2017 - BEPUL MP3 KO'CHIRISH, VIDEO KLIP, FOTO SURATLAR, YANGI\nГлавная » 2017 » Сентябрь » 14 » СУҲБАТДОШИНГИЗГА ТАЪСИР КЎРСАТИШНИНГ 5 СИРИ\nБир идорага йўлим тушди, котиба қиз менга керакли маълумотномани беришдан бош тортди. «Менга мана бу маълумотномани олиб келишингиз керак», дейди у жилмайиб. Котиба қизга қараб, одамларга таъсир қилиш каби хислатим йўқлигидан афсусланаман. Руҳшуносларнинг айтишича, кишиларга таъсир қилиш мумкин, бунинг учун атиги 5 та қоидага амал қилсангиз бас. Шунда эрингиз ҳам, қулоқсиз фарзандингиз ва ҳатто ҳамкасбларингиз ҳам гапларингизни эшитишни ўрганади.\nМақтов мўъжиза яратади\nИнсоннинг ўзига хос хусусиятлари ёки уринишлари учун уни мақташни унутманг. Ҳатто у бирор ишни айнан сизнинг кўнглингиздагидек бажармаган бўлса ҳам. Шунда у сизга янада кўпроқ ёқиш учун ҳаракат қила бошлайди. Масалан, фарзандингиз билан дарс қилишга ваъда бердингиз, аммо вақтингиз тиғизлиги сабаб улгура олмаяпсиз, дейлик. Шунда секин турмуш ўртоғингизнинг ёнига бориб, «дадажониси, ўғлингиз (қизингиз) билан бирга дарс қилинг, ўзингиз ҳамма нарсани биласиз-ку!» дейишингиз мумкин. Нима деб ўйлайсиз: бу сўзлар акс таъсир бериши мумкинми?\nКамчиликларингизни тан олишни ўрганинг!\nБеайб Парвардигор, дейишади. Ҳаётда ҳар жиҳатдан ўзини идеал қилиб кўрсатишга уринадиганларга ҳар доим ҳам ишонавермаймиз. Ўз камчилигини тан олиб, ҳатто бу уларни ҳазилга айлантирган киши эса дарҳол эътиборимизни торта олади. Масалан, раҳбарингизга «ойлигимни оширинг», деб кирганингизда ўз ютуқларингиз билан биргаликда камчиликларингизни-да айтиш ҳам иш беради. Аммо бу камчиликларни вақтида пайқаб, олдини олганингизни ҳам айтиб ўтишни унутманг.\n«Ким менга ёрдам бера олади?» деб эмас, «Менинг кимга нафим тегади?» деган фикрда юринг. Чунки бизга ёрдам берган киши қаршисида ўзимизни қарздор сезамиз. Эрингиз эртанги ишларингизга ёрдам беришини истасангиз, бугун унинг энг яхши кўрган таомини пиширинг. Кейин эса ёрдам сўрашдан тортинмасангиз ҳам бўлади. Айнан мана шу услуб ишхонада ҳамкасблар орасида ҳам яхши муносабатлар қуриш учун хизмат қила олади. Улардан ёрдам сўрашни ҳам ўрганинг.\nҲамма эшитади, аммо суҳбатдошини тинглай оладиганлар саноқли. Баъзиларга бу табиатан берилган бўлса, баъзилар эса бу санъатни ўрганишларига тўғри келади. Суҳбатдошингизни тинглашни, унинг сўзларини қизиқиш билан эшитишни ўрганинг. Агар бирор нарсани эшитмай ёки тушунмай қолсангиз, қайта сўраб билишдан тортинманг. Суҳбатдошингиз завқ билан жавоб бериши мумкин бўлган саволларни ўртага ташлашни ҳам унутманг. Бу қаршингиздаги кишида сизга нисбатан майл уйғотади. Инсон табиати шундайки, у ўзига хуш ёққан кишиларнинг фикрига қўшилади.\nАксарият ҳолларда бу иш беради. Бу борада дунё олимлари тадқиқот ўтказишган: улар аввалига сўровнома ўтказишдан мақсад нималиги ва манзилни ёзиб, анкета тарқатишган. Анкеталарнинг атиги тўртдан бир қисми тўлдирилган ҳолда қайтиб келган. Кейин эса худди шу анкетага уни тўлдириш илтимос қилинган откритка ёпиштириб тарқатишган. Бу гал эса анкеталарнинг ярмидан кўпи тўлдирилган ҳолда қайтган. Шундай экан, қаршингиздаги инсон билан доим мулойим муомалада бўлинг, қўполлик қилманг. Қўполлик билан ҳар қандай яхши ишни ҳам бузиб қўйиш, ширин сўз орқали эса ҳар қандай вазиятни ўнглаш мумкин.\nИнсонлар билан мулоқотда ўзингизга нисбатан ишончингиз баланд бўлиши муҳим. Дарвоқе, табассум қилишни ҳам унутманг!\nКатегория: Foydali maslahatlar / Полезны советы | Ko'rganlar:: 102 | Добавил: www.BePuL.NeT | Теги: #habarlar, #uznews, #новости, #newsuz, #Yangiliklar, #ahborot, #Yangilik, #news, #xabarlar | Рейтинг: 0.0/0


ЎзА - Арктика музларининг эриши рекорд даражага етди: музликлар майдони 25 фоизга қисқарган\n14.12.2017 16:35 Чоп этиш версияси\n“Ҳозирги пайтда Арктикада бутун инсоният тарихидаги мисли кўрилмаган ўзгаришлар рўй бермоқда. Содир бўлаётган ўзгаришларнинг ҳар биримизга кўрсатадиган таъсирини тушуниш учун уларни кузатишни кучайтиришимиз лозим”, деган маъруза муаллифларидан бири Жереми Мэтис.\nМаърузада айтилишича, Арктика музликларининг майдони 2017 йилда 1981-2010 йиллардаги ўртача кўрсаткичлар билан таққослаганда 25 фоизга қисқарган. Арктика ҳаво ҳароратининг 1,6 даражага, Шимолий Муз уммони сувлариники эса 4 даражага кўтарилгани қайд этилган.\n“Арктика одатда курраи заминимизнинг музлаткичи ҳисобланарди, лекин ушбу музлаткич эшиклари очиқ қолдирилди. Бугунги Арктика 10 йил аввалгисига умуман ўхшамайди”, деган Мэтис.\nОлимлар Арктикадаги ўзгаришлар бутун курраи заминга таъсир ўтказишини таъкидламоқда. Ҳароратнинг ошиши атмосфера оқимлари ҳаракатини ўзгартириши, бу эса Ер юзининг турли минтақаларида об-ҳаво инжиқликларига олиб келиши мумкин.


Фитначилар Қорасувда жанжал чиқаришга уринмоқда\nҲюман Райтс Уотч ташкилоти¸ Қирғизистон жанубида ўзбекларнинг маҳаллий милиция ходимлари томонидан аëвсиз қийноққа солинаëтганига оид ўнлаб далилларни жамоатчиликка тақдим этмоқда.\nОзодликка сим қоққан қорасувлик ўзбекларга кўра¸ улар бир неча кундан бери ўз маҳаллаларида тинимсиз қўриқчилик ўрнатишган. Сўнгги ҳафта ичида бу шаҳарда айланиб қолган провокаторлар гуруҳининг ўзбек йигитларини жанжалга тортаётгани ва тез-тез муштлашувлар бўлаётгани бу ердаги ўзбекларни хавотирга солиб қўйган.\nЎш вилоятининг, тахминан, 25 минг одам яшайдиган Қорасув шаҳрида 19 июл куни иккита жанжал бўлди.\nБу ҳақда Озодликка сўзлаган қорасувлик ўзбекларга кўра, ҳар икки ҳолатда маҳаллий ўзбек ва қирғизларга нотаниш бўлган қирғиз йигитлари ёш-ёш ўзбек йигитларини жанжалга тортган.\nАна шундай тўпoлонда қолиб, калтакланган қорасувлик Муроджон Насриддинов уни жанжалга тортган нотаниш қирғиз йигитлари қутқусини беэътибор қолдиришга зўр бериб уринганини айтади.\n- Ошхонага кириб чой ичган эдик Қорасув шаҳар бозорида. Кейин иккита қирғиз бола келиб олдимиздаги столда ўтирди. Ғалати қараб нима қилди. Индамасдан чойни ичдик. Кейин официанткани чақирсак¸ “Сенлар бақиришма. Нима бақиришаяпсан” деб тўполон қилди. Биз индамадик. Чиқиб кетаëтсак¸ орқамиздан чиқди. Заргарнинг орқасига ўтган эдик¸ ўша ерда урушиб кетдик қирғиз-ўзбек бўлиб. Ўзбеклар кам. Фақат қирғизлар кўпайишиб кўринган нарса билан ураяпти. Биз икки киши эдик. У ерда тўғри келган қирғиз югуриб келиб ураяпти. Улар биринчи қўл кўтарди. Кейин биз қўлдан келганча уришдик, дейди қорасувлик Муроджон.\nМуроджон Насриддинов ва унинг дўсти 15 чоғли одамнинг дўппослашига дош беролмай, оломоннинг қўлидан қочиб чиқишга эришган ва бозор яқинидаги бир хонадонга беркинган.\nАммо бироз ўтиб уларни дўппослаган қирғиз йигитлар етовидаги ҳарбийлар уларни қидириб, шу хонадонга кириб келган ва ҳибсга олган.\n- Ҳарбийлар тўсиб кетаяпти¸ қирғизлар ураяпти бизни.\nОзодлик: Ҳарбийлар сизларни ҳимоя қилдими?\n- Уришма¸ уришма деяптию¸ ўзлари одамнинг қўлини қайириб урадиган жойини очиб беришаяпти. Кейин милицияхонага кирдик. У ерда гаплашди. 3000 штраф тўлайсан¸ деди. “3000 сўм пулимиз йўқ. Биз бера олмаймиз” десак¸ 2000 тушди. Кейин шеригим 1000 сўм пул бераман деб¸ 1000 сўм пул берди. Пулни бергандан кейин чиқариб юборишди.\nОзодлик: Қанақадир қоғозга қўл қўйдингларми?\n- Йўқ¸ ҳеч қанақа қоғозга қўл қўймадик. Милицияларнинг ўзлари келиб уриб кўради. Жонли мешок қилиб кўрадида.\nОзодлик: Милициялар ҳам урдими?\n- Ҳа¸ милициялар ҳам урди. Кўринмайдиган жойга ураяптида. Ичкарига олиб кираëтганда шеригимнинг қўлини қайирди. Шеригим жони оғриганидан типирчилаган эди “Типирчилама. Ҳе энангни сартни боласи” деб тепди¸ дейди Муроджон.\nШундай қилиб, қорасувлик Муроджон Насриддинов ҳам қирғиз йигитлари, ҳам ҳарбийларидан калтак еди ва еган калтаклари учун 1000 қирғиз сўми миқдорида пора ҳам тўлаб, душанба кунги ур-йиқитдан жонини қутқариб қолди.\nЯна бир суҳбатдошимиз — қорасувлик Отабек Исроилов 19 июл куни шаҳарнинг бошқа бир ҳудудида бўлган жанжал тафсилотларини сўзлаб берди.\n- Обедларга яқин. Ўртага машинасини қўйиб олган экан битта қирғиз бола. Қорасув бозорининг олдида бўлаëтган иш. Сигнал чалсак¸ “сигнал чалма” деяпти. “У ëққа ëки бу ëққа ўтиб ол. Ўтиб кетай” деса¸ “туриб тур¸ ҳозир” деб кетибди. Кейин айланиб яна шу бозор томонга бориб қолган экан “мана бу менга сўкинди” деган экан шу ердаги танимайдиган аравакашлар ҳам келиб толпа қилиб юборишипти.\nОзодлик: Нима бўлди у болага?\n- Йиғлаб келди. Айтиб берди. “Танийсанми?” десак¸ ҳа деди. Иккита-учта бола билан кетишган эди. Билмайман¸ нима бўлди.\nОзодлик: Қарши жавоб бергани иккита-учта ўзбек болалар йиғилиб кетдими?\n- Йўқ¸ урушгани эмас. “Бориб сўрайликчи¸ нимага урди?” деб кетишди.\nОзодлик: Нима бўлганини билмайсизми?\n- Ундан кейин нима бўлганини билмайман¸ дейди Отабек Исроилов.\nОтабек Исроиловга кўра, бундай майда низолар Қорасув шаҳрида Ўш воқеаларидан 10 кун ўтиб бошланган ва кейинги кунларда анча кўпайиб қолган.\nБуни тасдиқлаган қорасувлик фаоллардан бири — Қорасув шаҳрида тузилган Халқ комиссияси аъзоси Дилёр Жумабоев кейинги ҳафта ичида, асосан, шаҳардаги бозор теварагида кўпайиб қолган бу низоларни қўзғаш билан алоҳида бир гуруҳ шуғулланаётганга ўхшайди, деган фикрни айтди.\n- Ëш¸ ўспирин болаларда энди. Оддий халқ ҳаммаси¸ мен ҳам тушунмаяпман. Нотаниш болаларда. Местний халқдан унақа нима чиқмаяпти. Уч-тўрт кундан бери ўзимиз ҳам ҳимоя қилаяпмизда энди. Ишлар жиддийлашиб кетганига кечаси билан ухламаяпмиз яна. Ҳаммамиз маҳаллаларимизни қўриқлаб чиқаяпмиз. Қирғиз биродарлар қўни-қўшнилар билан чиқиб бир жону бир тан бўлиб турибмиз. Жуда кўпчилиги хафа. “Тоғдан келганлар шу ишни қилиб¸ иқтисоди мана бунақа бўлиб биз ҳам пул топа олмаяпмиз” деб жуда кўпчилик хафа¸ дейди Дилëр Жумабоев.\nДилёр Жумабоев, бу борада маҳаллий ўзбек ва қирғиз аҳолисининг мурожаатига Қорасув шаҳри ҳуқуқ-тартибот идоралари деярли жавоб бераётгани йўқ, берган жавоблари ҳам бирёқлама бўлмоқда, дейди.\n- Орган бир томонлама бўлиб қолаяпти. Қонун бир томонлама бўлиб қолаяпти. Фақат қирғиз миллатига мансуб бўлган миллатнинг ëни олинаяпти баъзи ўринларда¸ дейди Дилëр Жумабоев.\nДилёр Жумабоев ва қорасувлик жабрдийда қаҳрамонларимиз мурожаатлари ортидан бир яна бир бор Ўш вилояти коменданти Бақитбек Алимбеков ва унинг матбуот хизматига мурожаат қилдик.\nАммо мурожаатларимиз жавобсиз қолди.\nДилёр Жумабоев бундай беписандлик оқибатида бу шаҳарда ҳам тартибсизликлар келиб чиқиши мумкинлигидан шаҳар аҳли хавотирда эканини айтар экан, қорасувликлар яна ўз жонини ўзи ҳимоя қилишга мажбур бўлмоқда, дейди.\n- Укахонимизга ҳаммамиз қайғуриб “Агар қўйиб юбормайдиган бўлса¸ яна Қорасувдагилар ҳаммамиз тўпланамиз” деб турган эдик. Ҳозир қидириб топсак¸ яхши қўйиб юборибди. 20-30 минг одам тўпланамиз¸ деб турган эдик. Биз милиция ходимларига очиғи солиқ тўлаймиз. Шу кунгача тўлаганмиз. Нима учун деса¸ милиция ходимлари бизни ҳимоя қилади¸ деб ўйлаганмиз. Ана шу уруш кунлари ҳам ҳуқуқни ҳимоя қилувчилар бизни ҳимоя қилиши керак эдида. Лекин уларнинг вазифасини биз ўзимиз бажардик. Ўзимизни ўзимиз ҳимоя қилдик босқинчилардан. Учинчи куч дейдими¸ тўртинчи куч дейдими ўшалардан ҳимоя қилдик. Лекин ҳозирги кунга келиб ўзини ўзи ҳимоя қилганлар жиноятчи бўлиб турса. Бу нима деган гап¸ дейди Қорасув шаҳрида тузилган Халқ комиссияси аъзоси Дилёр Жумабоев.


Илҳом Мўминжонов: Янги футболчилар билан музокараларга киришганмиз\n26 ноябрь, 2017, 13:40\n«Навбаҳор» - «Насаф» ўртасидаги учрашув якунига етгач ўтказилган матбуот анжуманининг иккинчи қисмида «Навбаҳор» бош мураббийи Илҳом Мўминжонов журналистларнинг саволларига жавоб қайтарди. Бу ҳақда клуб матбуот хизмати хабар бермоқда.\n- Бугунги қўлга киритилган ғалаба ва чемпионатда қайд этилган натижадан хурсандман ва бундан фахрланаман. 11 ой давомида мен билан биргаликда ёнма-ён ишлаган ёрдамчи мураббийларимизга каттакон раҳмат айтаман. Меҳнатларимиз самараси ўлароқ «Навбаҳор» чемпионатни бешталикда якунлади. Шу жумладан футболчиларга ҳам ўз миннатдорчилигимни билдириб ўтаман. Бир қатор етакчилар йўқлигига қарамай ўзларини нималарга қодир эканликларини намойиш этиб, ғалабани қўлга киритишди. Эришганларимиз билан тўхтаб қолмоқчи эмасмиз. Турли хил гап-сўзлар бўхтонларга эътибор қаратмаган ҳолда ишлашда ва изланишда давом этамиз. Зеро, олдимизда муросасиз руҳда ўтиши кутилаётган 2018 йилги чемпионат турибди. Фурсатдан фойдаланиб, йил давомида бизни қўллаб турган Наманган халқини ҳам ғалаба ҳамда бешинчи ўрин билан муборакбод этаман.\nМавсум якунига кўра «Навбаҳор»ни бир қатор футболчилар тарк этади деган маълумотлар пайдо бўлди. Шунга ҳам ойдинлик киритиб ўтсангиз?\n- 2017 йилги мавсум энди тугади. Футболчилар билан йил бошида имзоланган шартномалар муддати якунланди. Имкон қадар ҳозирги таркибдаги ўйинчиларни жамоада олиб қолишга ҳаракат қиламиз. Жамоадаги футболчилар билан шартнома муддатларини узайтириш борасида гаплашамиз. Келишувга эришган ўйинчиларни сафимизда олиб қоламиз. Умуман олганда, таркибни кучайтириш борасида селекция ишларини мавсум якунланмай турибоқ бошлаб юборганмиз. Бундан бир ой вақт олдин Ўзбекистон чемпионатида иштирок этаётган беш-олти нафар футболчи билан музокараларга киришганман. Улар билан оғзаки тарзда келишиб қўйганмиз. Лекин, айнан қайси футболчиларни жамоага таклиф этганлигимиз сирлиги учун уларни айнан кимлар эканлигини айта олмайман.\nБарчага маълумки, Наманган футболидан бир қатор иқтидорли футболчилар етишиб чиққан. Айни пайтда бошқа клубларда тўп тепаётган маҳаллий футболчилардан кўз остингизга олиб қўйганларингиз ҳам борми?\n- Албатта бор. Маҳаллий бўлган уч нафар футболчи билан музокаралар олиб бордик. «Насаф»да ҳам асли наманганлик бўлган яхши футболчилар ҳаракат қилишмоқда. Ҳозирда айнан кимларни таклиф этганлигимизни ўзингларга маълум сабабга кўра айта олмайман. Улар билан тез-тез гаплашиб турибмиз. Музокараларни келгусида ҳам давом эттириб жамоага жалб этиш борасида иш юритамиз.\nЯнги мавсумга тайёргарлик режаси билан ҳам ўртоқлашсангиз?\n- 2018 йилги мавсумга пухта тарзда тайёргарлик кўришни мақсад қилганмиз. Айнан шу мақсадда 15 декабрь куни Наманганда тўпланиб, янги мавсум олдидан 10 кундан иборат дастлабки ўқув-машғулот йиғинини ўтказамиз.


Андижонлик «Абдуллоҳ иши». Вазир инкор этди,...\n18.12.2019 16:48 0 4702\nБугун, 18 декабрь куни Ўзбекистон Электрон оммавий ахборот воситалари миллий ассоциациясининг «Зарафшон» зали «Media hall»ида бўлиб ўтган «Янги Ўзбекистон — янги сайловлар» мунозара клубининг навбатдаги тадбирида андижонлик Абдуллоҳ Тоҳировнинг «бир йўқолиб, кейин топилиши»га оид масала яна бир карра кўтарилди. Маълумки, шу йилнинг 27 октябрь куни Андижон вилояти ИИБга чақиртирилган 20 яшар Абдуллоҳ Тоҳировнинг дараги чиқмаётгани катта шов-шувга сабаб бўлганди.\nОрадан ўн икки кун ўтиб, йигит топилганди. Бироқ шунча вақт қаерда ва нима сабабдан ушлаб турилгани ҳақида ўзи ҳеч нима демайди. Бу орада ИИВ матбуот хизмати «А.Тоҳиров иши билан бошқа идора шуғулланаётгани, бу ҳақда ОАВ учун ахборот берилади», деган мазмунда хабар беради. Бироқ йигитнинг иши билан «қайси идора» шуғуллангани ҳам, у ҳақдаги маълумот ҳам насияга колиб кетади. Мазкур сирли ҳолатга ҳалигача аниқлик киритилгани йўқ.\nШу мазмундаги саволга бугун Ички ишлар вазири Пўлат Бобожоновнинг жавоби қисқа бўлди: «А.Тоҳировни ички ишлар ходимлари ушлашмаган (?), бу ҳақда бизда ҳеч қандай маълумот йўқ».\nТадбирда иштирок этаётган Бош прокуратура раҳбарияти айни саволга сукутни раво кўрди.\nИчки ишлар вазирлиги Бош прокуратура Пўлат Бобожонов Абдуллоҳ Тоҳиров


Одил Турдиқулов: «1Uz дастури умумбелгиланган солиқларни тўловчи корхоналарга бухгалтерия ишини юритишда ёрдам беради» | BUXGALTER.UZ\nОдил Турдиқулов: «1Uz дастури умумбелгиланган солиқларни тўловчи корхоналарга бухгалтерия ишини юритишда ёрдам беради»\nСолиқ солиш соҳасида кутилаётган ўзгаришларга қарамай, 1Uz нинг бухгалтерия дастурлари фойдаланувчилар учун оддий, қулай ва арзонлигича қолади, – ваъда қилди «BePRO – Norma» ишлаб чиқувчи компаниясининг раҳбари Одил Турдиқулов ўз интервьюсида.\n– Одил Анорбекович, 1Uz бухгалтерия дастурининг фойдаланувчилари қанча кишини ташкил этади?\n– Уч мингдан ортиқ бухгалтер «1Uz Бухгалтерия ҳисоби. Базавий» дастурининг пуллик версиясидан ва яна тахминан беш-олти минг нафар бухгалтер бепул версиясидан фойдаланади.\n– Ҳозирда 18 мингта корхонанинг бухгалтерлари учун солиқ солишнинг умумбелгиланган тизимига ўтиш долзарб масала бўлиб турибди. Бу жараёнга дастурингиз қай даражада тайёр?\n– Маҳсулотимизнинг мақсадли аудиторияси кичик бизнес субъектлари – ЯСТ тўловчилар ҳисобланади.\nЛекин янги йилдан бошлаб уларнинг кўпчилиги ҚҚСни тўлаган ҳолда солиқ солишнинг умумбелгиланган тизимига ўтадилар. Шу маънода уларнинг маҳсулотларимиздан бемалол фойдаланишда давом эта олишлари йўлида ҳаракат қилмоқдамиз. Улар маълумотларини бошқа дастурларга ўтказиб, овора бўлиб юрмайдилар. Бунинг учун жамоамиз дастурни жиддий равишда қайта ишлаш устида заҳмат чекди.\nДастурий таъминотни модернизациялаш жараёни икки босқичда олиб борилади. Биринчиси якунланди. Энди эса 1Uz га солиқ солишнинг умумбелгиланган тизимидаги корхоналарнинг бухгалтерия ҳисобини юритиш қолди.\nМодернизациялашнинг иккинчи босқичи сал кейинроқ – ҳисобот шакллари ва улар шакллантирилиши, янги коэффициент ва ставкаларга доир янги норматив ҳужжатларнинг чиқиши билан ўтказилади.\n– Дастур анча мураккаблашиб кетмадими? У Ўзбекистон шароитида мавжуд бўлган хорижий дастурлар сингари мураккаб ва «баҳайбат» бўлиб кетмайдими?\n– Шуни эътиборга олиш керакки, ҳисоб юритишнинг ўзи мураккаблашмоқда. Дастурда бу ўз аксини топмай иложи йўқ. Лекин шунга қарамай, биз доимо дастурларимизда ишлаш фойдаланувчилар учун осон ва қулай бўлишига ҳаракат қилиб келамиз. Бу ишнинг уддасидан қанчалик чиқаётганимиз ҳақида маҳсулотларимиз фойдаланувчиларининг ўзи айтишади.\n– Дастурнинг нархи қимматлашмайдими?\n– Мижозларимиз учун дастурнинг нархи ўзгармайди. Бўлажак янги мижозлар учун ҳам нарх-навони «ҳамёнбоп» тарзда ушлаб туришга ҳаракат қиламиз, ҳар ҳолда у хорижий дастурлардан арзон бўлади.\nДастурларимизнинг нархи энг кам иш ҳақининг миқдорига боғлаб қўйилган. Нарх-наво тўғрисидаги тўлиқроқ ахборотни www.1uz.uz расмий сайтимиздан топса бўлади.\n– Дастурнинг янгиланган версиясига ўтиш жараёни қандай кечади?\n– Бизнинг бугунги кунгача бўлган мижозларимиз «Янгилаш» тугмасини босадилар-вассалом.\nДарвоқе, эслатиб қўйиш ортиқчалик қилмайди – мазкур тугмачани ҳар чоракда бир марта барча мижозларимиз босиб қўйишса фойдадан холи бўлмайди. Биз дастурни мунтазам равишда такоммиллаштириб борамиз. Қонунчиликка ўзгартириш ва қўшимчалар киритилиши билан дастурда бу ўз аксини топади, дастурнинг ўзи яхшиланиб, янги имкониятлар билан бойиб бораверади. Янгиланишларни ҳар чоракда амалга киритамиз, лекин бу иш зудлик билан, режадан ташқари ҳам амалга ошиб қолиши мумкин.\nЯнги мижозларимизга келсак, уларга ҳисоб юритишни солиқ солишнинг умумбелгиланган тизими қоидалари орқали амалга оширишга имкон берадиган янги версияси дарҳол ўрнатилади. Дастурни янгилаб бориш ва сервис хизмати – барча мижозлармизга кўрсатилади.\n1Uz масофадан ишлашга ёрдам беради\nНима учун умумбелгиланган солиқларни тўловчиларга янги бошқарма хизмат кўрсатади?\nСолиқ тўловчи хато қилишга ҳақли